2010R0185 — DA — 21.03.2012 — 006.001

Dette dokument er et dokumentationsredskab, og institutionerne påtager sig intet ansvar herfor

►B KOMMISSIONENS FORORDNING (EU) Nr. 185/2010 af 4. marts 2010 om detaljerede foranstaltninger til gennemførelse af de fælles grundlæggende normer for luftfartssikkerhed (EØS-relevant tekst) (EFT L 055, 5.3.2010, p.1)

Ændret ved:









▼B

KOMMISSIONENS FORORDNING (EU) Nr. 185/2010

af 4. marts 2010

om detaljerede foranstaltninger til gennemførelse af de fælles grundlæggende normer for luftfartssikkerhed

(EØS-relevant tekst)







EUROPA–KOMMISSIONEN HAR — under henvisning til traktaten om den Europæiske Unions funktionsmåde, under henvisning til Europa-Parlamentets og Rådets forordning (EF) nr. 300/2008 af 11. marts 2008 om fælles bestemmelser om sikkerhed inden for civil luftfart og om ophævelse af forordning (EF) nr. 2320/2002 ( 1 ), særlig artikel 4, stk. 3, og ud fra følgende betragtninger: (1) I overensstemmelse med artikel 4, stk. 3, i forordning (EF) nr. 300/2008 bør Kommissionen vedtage detaljerede foranstaltninger til gennemførelse af de fælles grundlæggende normer, der er omhandlet i artikel 4, stk. 1, og de generelle foranstaltninger til supplering af de fælles grundlæggende normer, der er omhandlet i forordningens artikel 4, stk. 2. (2) Hvis disse foranstaltninger indeholder følsomme sikkerhedsoplysninger, bør de betragtes som »EU-klassificerede oplysninger« som omhandlet i Kommissionens afgørelse 2001/844/EF, EKSF, Euratom af 29. november 2001 om ændring af dens forretningsorden ( 2 ), jf. artikel 18, litra a), i forordning (EF) nr. 300/2008, og de bør derfor ikke offentliggøres. Sådanne foranstaltninger bør vedtages særskilt ved en beslutning rettet til medlemsstaterne. (3) Forordning (EF) nr. 300/2008 anvendes fuldt ud fra den dato, der fastsættes i de gennemførelsesbestemmelser, der vedtages efter procedurerne i denne forordnings artikel 4, stk. 2 og 3, dog ikke senere end den 29. april 2010. Denne forordning bør derfor anvendes fra den 29. april 2010 med henblik på at harmonisere anvendelsen af forordning (EF) nr. 300/2008 og dennes gennemførelsesretsakter. (4) Metoder og herunder teknologier til at spore flydende sprængstoffer vil med tiden blive udviklet. Ud fra den teknologiske udvikling og de operationelle erfaringer på fælleskabsplan og globalt plan vil Kommissionen om fornødent fremsætte forslag for at revidere de teknologiske og operationelle bestemmelser vedrørende screening af væsker, spray og gelé. (5) Kommissionens forordning (EF) nr. 1217/2003 af 4. juli 2003 om specifikationer for nationale kvalitetskontrolprogrammer vedrørende sikkerhed inden for civil luftfart ( 3 ), (EF) nr. 1486/2003 af 22. august 2003 om fastlæggelse af procedurer for Kommissionens inspektioner af sikkerheden inden for civil luftfart ( 4 ), (EF) nr. 1138/2004 af 21. juni 2004 om en fælles definition af kritiske zoner i security-beskyttede områder i lufthavne ( 5 ) og (EF) nr. 820/2008 af 8. august 2008 om foranstaltninger til gennemførelse af grundlæggende fælles normer for luftfartssikkerhed ( 6 ), som alle gennemførte Europa-Parlamentets og Rådets forordning (EF) nr. 2320/2002 af 16. december 2002 om fastsættelse af fælles bestemmelser om sikkerhed inden for civil luftfart ( 7 ), bør derfor ophæves. (6) Foranstaltningerne i denne forordning er i overensstemmelse med udtalelse fra Komitéen for Civil Luftfartssikkerhed, der er nedsat ved artikel 19, stk. 1, i forordning (EF) nr. 300/2008 — ud fra følgende betragtninger: VEDTAGET FØLGENDE FORORDNING:







Artikel 1

Formål

Ved denne forordning fastsættes detaljerede foranstaltninger til gennemførelse af fælles grundlæggende normer for beskyttelse af civil luftfart mod ulovlige handlinger, som bringer den civile luftfarts sikkerhed i fare, og generelle foranstaltninger til supplering af de fælles grundlæggende normer.

Artikel 2

Gennemførelsesbestemmelser

1. De i artikel 1 omtalte foranstaltninger findes i bilaget.

2. I henhold til artikel 10, stk. 1, i forordning (EF) nr. 300/2008 skal der tages behørigt hensyn til denne forordning i de nationale sikkerhedsprogrammer for civil luftfart.

Artikel 3

Ophævelse

Forordning (EF) nr. 1217/2003, (EF) nr. 1486/2003, (EF) nr. 1138/2004 og (EF) nr. 820/2008 ophæves med virkning fra den 29. april 2010.

Artikel 4

Ikrafttræden

Denne forordning træder i kraft på tyvendedagen efter offentliggørelsen i Den Europæiske Unions Tidende.

Den anvendes fra den 29. april 2010.

Forordningen er bindende i alle enkeltheder og gælder umiddelbart i hver medlemsstat.









BILAG

1. SIKKERHED I LUFTHAVNE

1.0. ALMINDELIGE BESTEMMELSER

1.0.1 Medmindre andet er angivet, sikres gennemførelsen af de foranstaltninger, som er fastsat i dette kapitel, af myndigheden, lufthavnsoperatøren, luftfartsselskabet eller den ansvarlige enhed i overensstemmelse med det nationale sikkerhedsprogram for civil luftfart som omhandlet i artikel 10 i forordning (EF) nr. 300/2008.

1.0.2. I forbindelse med dette kapitel anses fly, busser, bagagevogne eller andre transportmidler, adgangsveje for passagerer eller passagerbroer (jetway) for at være områder i en lufthavn. I dette kapitel forstås ved »sikret bagage« screenet afgående indskrevet bagage, der er fysisk beskyttet med henblik på at sikre, at der ikke anbringes genstande deri.

1.0.3. Uden at dette berører undtagelseskriterierne som fastsat ved forordning (EF) nr. 272/2009, kan den kompetente myndighed tillade anvendelse af særlige sikkerhedsprocedurer eller undtagelser fra sikkerhedskontrol mht. beskyttelsen og sikkerheden i en lufthavns airside-områder på dage med højst otte planlagte afgående flyvninger, forudsat at der kun skal foretages af- og pålæsning, ombordstigning eller afstigning for ét luftfartøj ad gangen enten inden for det security-beskyttede områdes kritiske zone eller i en lufthavn, som ligger uden for anvendelsesområdet for punkt 1.1.3.

1.1. KRAV TIL PLANLÆGNING AF LUFTHAVNE

1.1.1. Grænselinjer

1.1.1.1. Grænselinjerne mellem landside, airside, security-beskyttede områder, kritiske zoner og, hvor dette er relevant, demarkerede områder skal kunne udpeges entydigt i hver lufthavn, således at de pågældende sikkerhedsforanstaltninger kan træffes i hvert af disse områder.

1.1.1.2. Grænselinjen mellem landside og airside skal være en fysisk spærring, som tydeligt kan ses af den brede offentlighed, og som hindrer en person i at få uautoriseret adgang.

1.1.2. Security-beskyttede områder

1.1.2.1. Security-beskyttede områder skal mindst omfatte følgende: a) en del af en lufthavn, hvortil screenede afrejsende passagerer har adgang, og b) en del af en lufthavn, som screenet afgående indskrevet bagage kan passere eller opbevares i, medmindre det drejer sig om sikret bagage, og c) en del af en lufthavn, der er beregnet til at parkere luftfartøjer med henblik på ombordstigning eller lastning.

1.1.2.2. En del af en lufthavn skal betragtes som et security-beskyttet område som minimum i den tidsperiode, hvor de i punkt 1.1.2.1 omhandlede aktiviteter finder sted. Når der oprettes et security-beskyttet område, gennemføres en sikkerhedskontrol af de dele, som kunne være blevet kontamineret, umiddelbart før dette område oprettes for at skabe en rimelig sikkerhed for, at det ikke indeholder forbudte genstande. Denne bestemmelse anses for at være opfyldt for luftfartøjer, som underkastes en flysikkerhedskontrol.

1.1.2.3. Når uvedkommende personer kan have haft adgang til security-beskyttede områder, udføres hurtigst muligt en sikkerhedskontrol af de dele, der kunne være blevet kontamineret, for at skabe en rimelig sikkerhed for, at de ikke indeholder forbudte genstande. Denne bestemmelse anses for at være opfyldt for luftfartøjer, som underkastes en flysikkerhedskontrol.

1.1.3. Kritiske zoner i security-beskyttede områder

1.1.3.1. Der oprettes kritiske zoner i lufthavne, hvor mere end 40 personer har lufthavns-id-kort, der giver adgang til security-beskyttede områder.

1.1.3.2. Kritiske zoner skal mindst omfatte følgende: a) alle dele af en lufthavn, hvortil screenede afrejsende passagerer har adgang, og b) alle dele af en lufthavn, som screenet afgående indskrevet bagage kan passere eller opbevares i, medmindre det drejer sig om sikret bagage. En del af en lufthavn skal betragtes som en kritisk zone-område som minimum i den tidsperiode, hvor de i litra a) og b) omhandlede aktiviteter finder sted.

1.1.3.3. Når der oprettes en kritisk zone, gennemføres en sikkerhedskontrol af de dele, som kunne være blevet kontamineret, umiddelbart før denne zone oprettes, for at skabe en rimelig sikkerhed for, at den ikke indeholder forbudte genstande. Denne bestemmelse anses for at være opfyldt for luftfartøjer, som underkastes en flysikkerhedskontrol.

▼M9

1.1.3.4 Når ikke-screenede personer eller passagerer og besætningsmedlemmer, der ankommer fra andre tredjelande end dem, som er opført i tillæg 4-B, kan have haft adgang til kritiske zoner, udføres hurtigst muligt en sikkerhedskontrol af de zoner, der kunne være blevet kontamineret, for at skabe en rimelig sikkerhed for, at de ikke indeholder forbudte genstande. Stk. 1 anses for at være opfyldt for luftfartøjer, som underkastes en flysikkerhedskontrol. Stk. 1 anvendes ikke, når personer, der er omfattet af punkt 1.3.2 og punkt 4.1.1.7, har haft adgang til kritiske zoner. For så vidt angår passagerer eller besætningsmedlemmer, der ankommer fra andre tredjelande end dem, som er opført i tillæg 4-B, finder stk. 1 kun anvendelse for de kritiske zoner, som benyttes af screenet indskrevet bagage og/eller screenede afrejsende passagerer, der ikke afrejser med samme luftfartøj som disse passagerer og besætningsmedlemmer.

▼B

1.2. ADGANGSKONTROL

1.2.1. Adgang til airside

1.2.1.1. Personer og køretøjer må kun få adgang til airside, hvis de har en legitim grund til at opholde sig der.

1.2.1.2. For at få adgang til airside skal en person være i besiddelse af en tilladelse.

1.2.1.3. For at få adgang til airside skal et køretøj være forsynet med et bilpas.

1.2.1.4. Personer, der befinder sig på airside, skal efter anmodning fremvise deres tilladelse med henblik på kontrol.

1.2.2. Adgang til security-beskyttede områder

1.2.2.1. Personer og køretøjer må kun få adgang til security-beskyttede områder, hvis de har en legitim grund til at opholde sig der.

1.2.2.2. For at få adgang til security-beskyttede områder skal en person forevise en af følgende tilladelser: a) et gyldigt boardingkort eller tilsvarende eller b) et gyldigt flybesætnings-id-kort eller c) et gyldigt lufthavns-id-kort eller d) et gyldigt id-kort fra den nationale kompetente myndighed eller e) et gyldigt id-kort, som er udstedt af den myndighed, der kontrollerer overholdelsen, og som anerkendes af den kompetente nationale myndighed. Alternativt kan der også gives adgang, efter at der er foretaget en positiv identifikation ud fra en kontrol af biometriske data.

1.2.2.3. For at få adgang til security-beskyttede områder skal et køretøj være forsynet med et gyldigt bilpas.

1.2.2.4. Boardingkortet eller tilsvarende, der er omhandlet i punkt 1.2.2.2, litra a), skal kontrolleres, inden en person gives adgang til security-beskyttede områder, for at skabe en rimelig sikkerhed for, at det er gyldigt. Det kort, der er omhandlet i punkt 1.2.2.2, litra a)-e), skal kontrolleres, inden en person gives adgang til security-beskyttede områder, for at skabe en rimelig sikkerhed for, at det er gyldigt og tilhører indehaveren. Benyttes biometrisk identifikation, skal det i forbindelse med identifikationen sikres, at den person, som ønsker at få adgang til security-beskyttede områder, besidder en af de tilladelser, der er angivet i punkt 1.2.2.2, at denne tilladelse er gyldig, og ikke trukket tilbage.

1.2.2.5. Med henblik på at forebygge uvedkommende adgang til security-beskyttede områder kontrolleres adgangsvejene med: a) et elektronisk system, der begrænser adgangen til en person ad gangen, eller b) adgangskontrol udført af autoriserede personer.

1.2.2.6. Bilpasset kontrolleres, før et køretøj gives adgang til security-beskyttede områder, for at sikre, at det er gyldigt og udstedt til køretøjet.

1.2.2.7. Adgang til security-beskyttede områder skal også være underlagt de yderligere bestemmelser, som er fastsat i en særskilt kommissionsafgørelse.

1.2.3. Krav til Fællesskabets flybesætnings-id-kort og lufthavns-id-kort

1.2.3.1. Et flybesætnings-id-kort til et EF-luftfartsselskabs besætningsmedlem og et lufthavns-id-kort må kun udstedes til en person, som har et operationelt behov, og som har gennemgået en baggrundskontrol efter punkt 11.1.3 med et tilfredsstillende resultat.

1.2.3.2. Besætnings- og lufthavns-id-kort udstedes for en periode på højst fem år.

1.2.3.3. Id-kortet inddrages øjeblikkeligt fra en person, hvis resultatet af dennes baggrundskontrol ikke er tilfredsstillende.

1.2.3.4. Id-kortet bæres synligt som minimum, når indehaveren befinder sig i security-beskyttede områder. En person, som ikke bærer sit kort synligt i andre security-beskyttede områder end de områder, hvor passagererne befinder sig, skal antastes af personer med ansvar for gennemførelsen af punkt 1.5.1, litra c), og om fornødent indberettes.

1.2.3.5. Id-kortet tilbageleveres øjeblikkeligt til den udstedende enhed: a) efter den udstedende enheds anmodning eller b) ved ansættelsesforholdets ophør eller c) ved ansættelse hos en anden arbejdsgiver eller d) hvis der sker en ændring i behovet for at have adgang til områder, for hvilke der er givet tilladelse, eller e) når kortet udløber, eller f) når kortet inddrages.

1.2.3.6. Den udstedende enhed underrettes øjeblikkeligt om bortkomst, tyveri eller manglende tilbagelevering af et id-kort.

1.2.3.7. Et elektronisk kort gøres ugyldigt øjeblikkeligt efter tilbagelevering, udløb, inddragelse eller underretning om bortkomst, tyveri eller manglende tilbagelevering.

1.2.3.8. Fællesskabets flybesætnings-id-kort og lufthavns-id-kort skal også være underlagt de yderligere bestemmelser, som er fastsat i en særskilt kommissionsafgørelse.

1.2.4. Supplerende krav til Fællesskabets flybesætnings-id-kort

1.2.4.1. Et flybesætnings-id-kort til et EF-luftfartsselskabs besætningsmedlem skal angive: a) indehaverens navn og billede og b) luftfartsselskabets navn og c) ordet »crew« (besætning) på engelsk; dette skal være indført senest fem år efter denne forordnings ikrafttræden og d) udløbsdatoen; dette skal være indført senest fem år efter denne forordnings ikrafttræden.

1.2.5. Supplerende krav til lufthavns-id-kort

1.2.5.1. Et lufthavns-id-kort skal angive: a) indehaverens navn og billede og b) navnet på indehaverens arbejdsgiver, medmindre kortet er elektronisk programmeret, og c) navnet på enten den udstedende myndighed eller lufthavnen og d) de områder, som indehaveren har autoriseret adgang til, og e) udløbsdatoen, medmindre kortet er elektronisk programmeret. Navnene og de områder, der gives adgang til, kan erstattes af en tilsvarende angivelse.

1.2.5.2. For at undgå misbrug af lufthavns-id-kort skal der forefindes et system, som skaber en rimelig sikkerhed for at afsløre forsøg på at benytte bortkomne, stjålne eller ikke tilbageleverede kort. Efter en sådan afsløring træffes passende forholdsregler.

1.2.6. Krav til bilpas

1.2.6.1. Der udstedes udelukkende bilpas, når et operationelt behov er slået fast.

1.2.6.2. Et bilpas skal være køretøjsspecifikt og angive: a) de områder, som køretøjet har autoriseret adgang til, og b) udløbsdatoen. Elektroniske bilpas behøver hverken at angive de områder, som køretøjet har autoriseret adgang til, eller udløbsdatoen, hvis disse oplysninger kan aflæses elektronisk og kontrolleres, inden der gives adgang til security-beskyttede områder.

1.2.6.3. Et elektronisk bilpas anbringes på et køretøj på en måde, som sikrer, at det ikke kan overføres.

1.2.6.4. Bilpasset skal anbringes synligt, når køretøjet befinder sig på airside.

1.2.6.5. Bilpasset tilbageleveres øjeblikkeligt til den udstedende enhed: a) efter den udstedende enheds anmodning eller b) når køretøjet ikke længere benyttes til at opnå adgang til airside eller c) ved passets udløb, medmindre passet automatisk gøres ugyldigt.

1.2.6.6. Den udstedende enhed underrettes øjeblikkeligt om bortkomst, tyveri eller manglende tilbagelevering af et bilpas.

1.2.6.7. Et elektronisk bilpas gøres ugyldigt øjeblikkeligt efter tilbagelevering, udløb eller underretning om bortkomst, tyveri eller manglende tilbagelevering.

1.2.6.8. For at undgå misbrug af bilpas skal der forefindes et system, som skaber en rimelig sikkerhed for at afsløre forsøg på at benytte bortkomne, stjålne eller ikketilbageleverede bilpas. Efter en sådan afsløring træffes passende forholdsregler.

▼M9

1.2.6.9 Køretøjer, som udelukkende benyttes på airside og ikke har tilladelse til at køre på offentlig vej, kan undtages fra anvendelsen af punkt 1.2.6.2 til 1.2.6.8 på den betingelse, at det tydeligt markeres på deres yderside, at køretøjet benyttes operationelt på den pågældende lufthavn.

▼B

1.2.7. Adgang under ledsagelse

1.2.7.1. Besætningsmedlemmer, som ikke besidder et gyldigt lufthavns-id-kort, ledsages hele tiden, når de befinder sig i security-beskyttede områder bortset fra: a) områder, hvor der kan være passagerer, og b) områder i umiddelbar nærhed af det luftfartøj, som de er ankommet med eller skal afrejse med, og c) områder, der er beregnet til besætningsmedlemmer. ►M9 , og ◄ ▼M9 d) strækninger mellem terminalen eller adgangspunktet og det luftfartøj, hvori besætningsmedlemmer er ankommet med eller skal afrejse med. ▼B

1.2.7.2. Under ekstraordinære omstændigheder kan en person undtages fra kravene i punkt 1.2.5.1 og fra forpligtelser vedrørende baggrundskontrol på den betingelse, at han ledsages hele tiden, når han befinder sig i security-beskyttede områder.

1.2.7.3. En ledsager skal: a) besidde et gyldigt id-kort som omhandlet i punkt 1.2.2.2, litra c), d) eller e), og b) være autoriseret til at være ledsager i security-beskyttede områder og c) have den eller de ledsagede personer under opsyn hele tiden og d) skabe rimelig sikkerhed for, at den eller de ledsagede personer ikke begår brud på sikkerheden.

1.2.7.4. Et køretøj kan undtages fra kravene i punkt 1.2.6 på den betingelse, at det ledsages hele tiden, når det befinder sig på airside.

1.2.8. Andre undtagelser

Andre undtagelser skal være underlagt de bestemmelser, som er fastsat i en særskilt kommissionsafgørelse.

1.3. SCREENING AF ANDRE PERSONER END PASSAGERER OG DERES MEDBRAGTE GENSTANDE

1.3.1. Screening af andre personer end passagerer og deres medbragte genstande

1.3.1.1. Screening af andre personer end passagerer og deres medbragte genstande udføres på samme måde som for henholdsvis passagerer og håndbagage.

1.3.1.2. Punkt 4.1.1.1-4.1.1.6 og 4.1.1.8 finder anvendelse med hensyn til screening af andre personer end passagerer.

1.3.1.3. Punkt 4.1.2.1-4.1.2.9 og 4.1.2.12 finder anvendelse med hensyn til screening af genstande, der medbringes af andre personer end passagerer.

1.3.1.4. Genstande, som er opført i tillæg 4-C, må kun medbringes, hvis vedkommende person er bemyndiget hertil for at varetage opgaver, der er nødvendige for driften af lufthavnsfaciliteter, driften af luftfartøjer eller udførelse af opgaver under flyvningen.

1.3.1.5. Når andre personer end passagerer og deres medbragte genstande skal screenes løbende og stikprøvevist, fastlægges hyppigheden af den kompetente myndighed ud fra en risikovurdering.

1.3.1.6. Screening af andre personer end passagerer og deres medbragte genstande skal også være underlagt de yderligere bestemmelser, som er fastsat i en særskilt kommissionsafgørelse.

1.3.2. Undtagelser og særlige screeningprocedurer

1.3.2.1. Den kompetente myndighed må ud fra en objektiv begrundelse undtage andre personer end passagerer fra screening eller lade dem blive underkastet særlige screeningprocedurer på den betingelse, at de ledsages af en person, som er autoriseret til at være ledsager i overensstemmelse med punkt 1.2.7.3.

1.3.2.2. Andre screenede personer end passagerer, som kortvarigt forlader kritiske zoner, kan undtages fra screening ved deres tilbagevenden på den betingelse, at de har været under konstant observation af autoriserede personer i tilstrækkelig grad til at skabe en rimelig sikkerhed for, at de ikke bringer forbudte genstande ind i kritiske zoner.

1.3.2.3. Undtagelser og særlige screeningprocedurer skal også være underlagt de yderligere bestemmelser, som er fastsat i en særskilt kommissionsafgørelse.

1.4. UNDERSØGELSE AF KØRETØJER

1.4.1. Køretøjer, der får adgang til kritiske zoner

1.4.1.1. Alle køretøjer undersøges, inden de får adgang til kritiske zoner. Efter undersøgelsen beskyttes de mod ulovlige handlinger, indtil de får adgang til kritiske zoner.

1.4.1.2. Føreren og eventuelle passagerer må ikke opholde sig i køretøjet, mens det undersøges. De pålægges at tage deres personlige ejendele med sig ud af køretøjet med henblik på en screening.

1.4.1.3. Der anvendes klart definerede metoder, der sikrer en vilkårlig udvælgelse af de områder, som skal undersøges.

1.4.1.4. Køretøjer, der får adgang til kritiske zoner, skal også være underlagt de yderligere bestemmelser, som er fastsat i en særskilt kommissionsafgørelse.

1.4.2. Køretøjer, der får adgang til andre dele af security-beskyttede områder end de kritiske zoner

1.4.2.1. Føreren og eventuelle passagerer må ikke opholde sig i køretøjet, mens det undersøges. De pålægges at tage deres personlige ejendele med sig ud af køretøjet med henblik på en screening.

1.4.2.2. Der anvendes klart definerede metoder, der sikrer en vilkårlig udvælgelse af de køretøjer og de områder, som skal undersøges.

1.4.2.3. Køretøjer, der får adgang til andre dele af security-beskyttede områder end de kritiske zoner, skal også være underlagt de yderligere bestemmelser, som er fastsat i en særskilt kommissionsafgørelse.

1.4.3. Undersøgelsesmetoder

1.4.3.1. En manuel undersøgelse skal bestå af et grundigt manuelt check af de udvalgte områder, herunder indhold, for at skabe rimelig sikkerhed for, at de ikke indeholder forbudte genstande.

1.4.3.2. De følgende metoder må kun benyttes som en supplerende undersøgelsesmetode: a) bombehunde og b) spordetektionsudstyr — Explosive Trace Detection (ETD) equipment.

1.4.3.3. Undersøgelsesmetoder skal også være underlagt de yderligere bestemmelser, som er fastsat i en særskilt kommissionsafgørelse.

1.4.4. Undtagelser og særlige undersøgelsesprocedurer

1.4.4.1. Den kompetente myndighed må ud fra en objektiv begrundelse undtage køretøjer fra undersøgelse eller lade dem blive underkastet særlige undersøgelsesprocedurer på den betingelse, at de ledsages af en person, som er autoriseret til at være ledsager i overensstemmelse med punkt 1.2.7.3.

1.4.4.2. Undtagelser og særlige undersøgelsesprocedurer skal også være underlagt de yderligere bestemmelser, som er fastsat i en særskilt kommissionsafgørelse.

1.5. OVERVÅGNING, PATRULJERING OG ANDEN FYSISK KONTROL

1.5.1. Der foretages overvågning eller patruljering for at føre kontrol med: a) grænselinjerne mellem landside, airside, security-beskyttede områder, kritiske zoner og, hvor dette er relevant, demarkerede områder og b) områder ved og i nærheden af terminalen, hvortil offentligheden har adgang, herunder parkeringsområder og adgangsveje, og c) synlig anbringelse og gyldighed af personers id-kort i andre security-beskyttede områder end de områder, hvor der findes passagerer, og d) synlig anbringelse og gyldighed af bilpas for køretøjer, der befinder sig på airside, og e) indskrevet bagage, fragt og post, forsyninger til flyvningen samt luftfartsselskabers post og materialer, som befinder sig i kritiske områder, og som afventer lastning.

▼M9

1.5.2 Hyppigheden og metoderne, der benyttes ved overvågningen og patruljeringen, skal bygge på en risikovurdering og godkendes af den kompetente myndighed. De skal tage hensyn til: a) lufthavnens størrelse, herunder operationernes antal og art, og b) lufthavnens udformning, bl.a. samspillet mellem lufthavnens forskellige områder, og c) mulighederne og begrænsningerne i henseende til overvågning og patruljering. De dele af risikovurderingen, som vedrører hyppigheden og metoderne, der benyttes ved overvågning og patruljering, skal efter anmodning stilles til rådighed skriftligt med henblik på kontrol af overholdelsen.

▼B

1.5.3. Overvågning og patruljering må ikke følge et forudsigeligt mønster. Id-korts gyldighed skal kontrolleres stikprøvevist.

1.5.4. Der skal forefindes foranstaltninger, som både afskrækker personer fra at gennembryde sikkerheden i kontrolpunkter og — hvis et sådant brud opstår – øjeblikkeligt løser og afhjælper problemet med bruddet på sikkerheden og følgerne deraf.

2. DEMARKEREDE OMRÅDER I LUFTHAVNE

Ingen bestemmelser i denne forordning.

3. FLYSIKKERHED

3.0. ALMINDELIGE BESTEMMELSER

3.0.1. Medmindre andet er angivet, sikrer et luftfartsselskab gennemførelsen af de i dette kapitel fastsatte foranstaltninger for sine luftfartøjer.

3.0.2. Tredjelande, som følger sikkerhedsnormer, der er anerkendt som værende ækvivalente med de fælles grundlæggende normer for flysikkerhed, er opført i tillæg 3-B.

3.0.3. Et luftfartøj behøver ikke at blive underkastet et flysikkerhedscheck. Det skal underkastes en flysikkerhedskontrol i overensstemmelse med punkt 3.1.

3.0.4. Et luftfartsselskab skal efter anmodning have oplyst af lufthavnsoperatøren, om dets luftfartøjer befinder sig i en kritisk zone. I tvivlstilfælde antages det, at luftfartøjet befinder sig i en anden zone end en kritisk zone.

3.0.5. Anses et område ikke længere for at være en kritisk zone på grund af en ændret sikkerhedsstatus, underretter lufthavnen de luftfartsselskaber, der berøres heraf.

3.1. FLYSIKKERHEDSKONTROL

3.1.1. Hvornår skal der udføres flysikkerhedskontrol

3.1.1.1. Et luftfartøj skal altid underkastes flysikkerhedskontrol, når der er grund til at antage, at uvedkommende personer kan have haft adgang til det.

3.1.1.2. En flysikkerhedskontrol skal bestå af en undersøgelse af specifikke områder af et luftfartøj som fastsat i en særskilt kommissionsafgørelse.

3.1.1.3. Et luftfartøj, der passerer ind i en kritisk zone fra et tredjeland, som ikke er opført i tillæg 3-B, underkastes flysikkerhedskontrol på et hvilket som helst tidspunkt efter passagerernes afstigning og/eller aflæsning af lastrummet.

3.1.1.4. Et luftfartøj, der ankommer fra en medlemsstat, hvor det var i transit efter at være ankommet fra et tredjeland, som ikke er opført i tillæg 3-B, betragtes som et luftfartøj, der ankommer fra et tredjeland.

3.1.1.5. Bestemmelsen af, hvornår flysikkerhedskontrol skal udføres, skal også være underlagt de yderligere bestemmelser, som er fastsat i en særskilt kommissionsafgørelse.

3.1.2. Hvordan skal flysikkerhedskontrol udføres

Fremgangsmåden for udførelse af flysikkerhedskontrol skal være underlagt bestemmelserne, som er fastsat i en særskilt kommissionsafgørelse.

3.1.3. Oplysninger om flysikkerhedskontrollen

De følgende oplysninger om flysikkerhedskontrollen for en afgående flyvning registreres og opbevares et sted uden for luftfartøjet i flyvningens varighed, dog mindst i 24 timer:

— rutenummer og

— destination og

— den foregående flyvnings afgangslufthavn og

— en angivelse af, hvorvidt der er gennemført flysikkerhedskontrol.

Når der er udført flysikkerhedskontrol, oplyses ligeledes:

— dato og tidspunkt for afslutningen af flysikkerhedskontrollen og

— navn og underskrift på den person, som er ansvarlig for udførelsen af flysikkerhedskontrollen.

3.2. BESKYTTELSE AF LUFTFARTØJER

3.2.1. Beskyttelse af luftfartøjer — generelt

3.2.1.1. Uanset hvor i en lufthavn et luftfartøj parkeres, skal det beskyttes mod uautoriseret adgang ved at: a) sikre, at personer, som prøver at få uautoriseret adgang, omgående antastes, eller b) lukke luftfartøjets udvendige døre. Når luftfartøjet befinder sig i en kritisk zone, anses udvendige døre, som ikke er tilgængelige fra jorden, for at være lukket, hvis adgangsfaciliteter er fjernet og placeret så langt fra luftfartøjet, at adgangen hindres i rimelig grad, eller c) anvende elektroniske midler, som øjeblikkeligt afslører uautoriseret adgang.

3.2.1.2. Punkt 3.2.1.1 finder ikke anvendelse på et luftfartøj, som er parkeret i en hangar, der er aflåst eller på anden måde beskyttet mod uautoriseret adgang.

3.2.2. Yderligere beskyttelse af luftfartøjer med lukkede udvendige døre i en anden zone end en kritisk zone

3.2.2.1. Når de udvendige døre er lukket, og luftfartøjet befinder sig i en anden zone end en kritisk zone, skal hver udvendig dør desuden: a) have adgangsfaciliteter ryddet bort eller b) forsegles eller c) aflåses eller d) overvåges. Litra a) gælder ikke for en dør, hvortil der er adgang fra jordniveau.

3.2.2.2. Hvis adgangsfaciliteter er ryddet bort fra døre, hvortil der ikke er adgang fra jordniveau, skal disse placeres tilstrækkeligt langt fra luftfartøjet til, at adgangen hindres i rimelig grad.

3.2.2.3. Er de udvendige døre låst, må disse døre kun kunne låses op af personer med et operationelt behov.

3.2.2.4. Overvåges de udvendige døre, skal overvågningen sikre, at uautoriseret adgang til luftfartøjet øjeblikkeligt afsløres.

3.2.2.5. Beskyttelsen af luftfartøjer med lukkede udvendige døre i en anden zone end en kritisk zone skal også være underlagt de yderligere bestemmelser, som er fastsat i en særskilt kommissionsafgørelse.

TILLÆG 3-A

FLYSIKKERHEDSKONTROL

Der er fastsat detaljerede bestemmelser for flysikkerhedskontrol i en særskilt kommissionsafgørelse.

TILLÆG 3-B

FLYSIKKERHED

TREDJELANDE, SOM FØLGER SIKKERHEDSNORMER, DER ER ANERKENDT SOM VÆRENDE ÆKVIVALENTE MED DE FÆLLES GRUNDLÆGGENDE NORMER

Med hensyn til flysikkerhed er de sikkerhedsnormer, der følges af nedenstående tredjelande, anerkendt som værende ækvivalente med de fælles grundlæggende normer:

▼M4

Amerikas Forenede Stater

Kommissionen underretter straks medlemsstaternes ansvarlige myndigheder, hvis den har oplysninger om, at tredjelandets sikkerhedsnormer, som har betydelig indflydelse på den generelle luftfartssikkerhed i EU, ikke længere svarer til EU’s fælles grundlæggende normer.

Medlemsstaternes ansvarlige myndigheder underrettes straks, hvis Kommissionen har oplysninger om, at der er truffet foranstaltninger, herunder kompenserede foranstaltninger, der bekræfter, at tredjelandets luftfartssikkerhedsnormer igen kan betragtes som svarende til EU’s.

▼B

4. PASSAGERER OG HÅNDBAGAGE

4.0. ALMINDELIGE BESTEMMELSER

4.0.1. Medmindre andet er angivet, sikres gennemførelsen af de foranstaltninger, som er fastsat i dette kapitel, af myndigheden, lufthavnsoperatøren, luftfartsselskabet eller den ansvarlige enhed i overensstemmelse med det nationale sikkerhedsprogram for civil luftfart som omhandlet i artikel 10 i forordning (EF) nr. 300/2008.

4.0.2. Tredjelande, som følger sikkerhedsnormer, der er anerkendt som værende ækvivalente med de fælles grundlæggende normer for passagerer og håndbagage, er opført i tillæg 4-B.

4.0.3. Passagerer og deres håndbagage, der ankommer fra en medlemsstat, hvor luftfartøjet var i transit efter at være ankommet fra et tredjeland, som ikke er opført i tillæg 4-B, betragtes som passagerer og håndbagage, der ankommer fra et tredjeland, medmindre det bekræftes, at disse passagerer og deres håndbagage blev screenet i denne medlemsstat.

▼M2

4.0.4. I dette bilag forstås ved: a) »væsker, spray og gelé« (LAG's = liquids, aerosols and gels) : pasta, lotioner, blandinger af flydende og faste stoffer og indholdet af trykbeholdere, f.eks. tandpasta, hårgelé, drikkevarer, supper, sirup, parfume, barberskum og andre produkter med lignende konsistens. b) »sikret forseglingspose« (security tamper-evident bag — STEB) : en pose, der er i overensstemmelse med Organisationen for International Civil Luftfarts anbefalede retningslinjer for sikkerhedskontrol.

▼B

4.1. SCREENING AF PASSAGERER OG HÅNDBAGAGE

4.1.1. Screening af passagerer

▼M8

4.1.1.1. Inden screeningen tages frakker og jakker af, og disse screenes som håndbagage. Operatøren, der foretager screeningen, kan om fornødent bede passageren om at afføre sig yderligere beklædningsgenstande.

4.1.1.2. Passagerer screenes ved hjælp af: a) manuel undersøgelse eller b) metaldetektorkarme eller c) bombehunde kombineret med litra a) eller d) securityscannere, som ikke benytter ioniserende stråling. Når operatøren, som foretager screeningen, ikke kan slå fast, hvorvidt passageren medbringer forbudte genstande, nægtes passageren adgang til security-beskyttede områder eller underkastes fornyet screening, til operatøren er stillet tilfreds.

▼B

4.1.1.3. Ved manuel undersøgelse udføres denne på en måde, som giver en rimelig sikkerhed for, at personen ikke medbringer forbudte genstande.

4.1.1.4. Når metaldetektorkarme slår alarm, skal årsagen til dette opklares.

4.1.1.5. Håndholdt metaldetektorudstyr (HHMD-udstyr) må kun benyttes som en supplerende screening-metode. Den må ikke træde i stedet for kravene til en manuel undersøgelse.

4.1.1.6. Får et levende dyr tilladelse til at blive medbragt i et luftfartøjs kabine, scannes dyret enten som en passager eller som håndbagage.

4.1.1.7. Den kompetente myndighed kan fastsætte kategorier af passagerer, som af objektive grunde underkastes særlige screeningprocedurer eller kan undtages fra screening. Kommissionen underrettes om de fastsatte kategorier.

4.1.1.8. Screening af passagerer skal også være underlagt de yderligere bestemmelser, som er fastsat i en særskilt kommissionsafgørelse.

▼M3

4.1.1.9. Bombehunde må alene benyttes som en supplerende undersøgelsesmetode.

▼M8

4.1.1.10. Når der benyttes en securityscanner med operatør som defineret under punkt 12.11.1, andet afsnit, til screening af passagerer, efterleves følgende minimumskrav: a) securityscannere må ikke lagre, opbevare, kopiere, printe eller hente billeder. Ethvert billede, der skabes under screeningen, kan dog holdes fast i den tid, det tager for operatøren at analysere det, hvorefter det slettes, så snart passageren er clearet. Uvedkommende adgang til og anvendelse af billedet er forbudt og skal forhindres b) den operatør, der analyserer billedet, skal befinde sig i et særskilt lokale, således at vedkommende ikke kan se den passager, der screenes c) det er forbudt i det særskilte lokale, hvor billedet analyseres, at medbringe enhver form for teknisk anordning, som kan lagre, kopiere, fotografere eller på anden måde registrere billeder d) billedet må ikke knyttes sammen med oplysninger om den screenede person, og vedkommende skal forblive anonym e) en passager kan bede om, at hans/hendes billede analyseres af en operatør af et bestemt køn f) billedet skal være uklart eller udvisket, således at det ikke er muligt at identificere passagerens ansigt. Litra a) og d) gælder også for securityscannere med automatisk detektion af farlige genstande. Passagerer har ret til at fravælge screening med securityscanner. I så fald tages alternative screeningmetoder i brug, herunder mindst en manuel undersøgelse i overensstemmelse med tillæg 4-A til Kommissionens afgørelse 2010/774/EU. Når en securityscanner slår alarm, skal årsagen til dette opklares. Inden passageren screenes ved hjælp af en securityscanner skal vedkommende underrettes om den teknologi, der anvendes, betingelserne for anvendelsen af den pågældende teknologi og om muligheden for at fravælge screening med securityscanner.

▼B

4.1.2. Screening af håndbagage

4.1.2.1. Inden screeningen tages bærbare computere og andre større elektriske artikler ud af håndbagagen, og de undersøges særskilt.

4.1.2.2. Inden screeningen fjernes LAGs fra håndbagagen, og de screenes særskilt, medmindre det udstyr, der benyttes til screening af håndbagagen, også er i stand til at screene adskillige lukkede LAG-beholdere i bagagen. Når LAGs er taget ud af bagagen, fremviser passageren: a) alle LAGs i individuelle beholdere på højst 100 milliliter eller tilsvarende i en gennemsigtig, genlukkelig plasticpose, som højst rummer 1 liter, idet der skal være god plads til indholdet i posen, som skal være fuldstændig lukket, og b) andre LAGs særskilt.

4.1.2.3. Håndbagage screenes ved hjælp af: a) manuel undersøgelse eller b) røntgenudstyr eller c) EDS-udstyr (Explosive Detection Systems) til sporing af eksplosive stoffer ▼M3 d) bombehunde kombineret med litra a). ▼B Når operatøren, som foretager screeningen, ikke kan slå fast, hvorvidt håndbagagen indeholder forbudte genstande, afvises bagagen eller underkastes fornyet screening, til operatøren er stillet tilfreds.

4.1.2.4. En manuel undersøgelse af håndbagage skal bestå af et manuelt check af bagagen og dennes indhold for at skabe rimelig sikkerhed for, at den ikke indeholder forbudte genstande.

4.1.2.5. Hvis der benyttes røntgen- eller EDS-udstyr, skal skærmoperatøren holde øje med hvert billede.

4.1.2.6. Hvis der benyttes røntgen- eller EDS-udstyr, skal årsagen til alle alarmsignaler opklares til skærmoperatørens tilfredshed, så det så vidt muligt sikres, at der ikke medbringes forbudte genstande ind i security-beskyttede områder eller om bord på et luftfartøj.

4.1.2.7. Hvis der benyttes røntgen- eller EDS-udstyr, skal enhver genstand, der er så kompakt, at den hæmmer skærmoperatørens evne til at analysere håndbagagens indhold, tages ud af håndbagagen. Tasken screenes på ny, og genstanden screenes særskilt som håndbagage.

4.1.2.8. Tasker, der viser sig at indeholde en større elektrisk artikel, screenes igen, efter at denne artikel er fjernet fra tasken, og den elektriske artikel screenes særskilt.

4.1.2.9. Bombehunde og spordetektionsudstyr — Explosive Trace Detection (ETD) equipment — må kun benyttes som en supplerende screening-metode.

4.1.2.10. Den kompetente myndighed kan fastsætte kategorier af håndbagage, som af objektive grunde underkastes særlige screeningprocedurer eller kan undtages fra screening. Kommissionen underrettes om de fastsatte kategorier.

4.1.2.11. Den kompetente myndighed kan tillade, at diplomatpost undtages fra screening eller underkastes særlige screeningprocedurer på den betingelse, at Wienerkonventionen om diplomatiske forbindelser opfyldes.

4.1.2.12. Screening af håndbagage skal også være underlagt de yderligere bestemmelser, som er fastsat i en særskilt kommissionsafgørelse.

4.1.3. Screening af væsker, spray og gelé (LAGs)

4.1.3.1. LAGs screenes ved hjælp af: a) røntgenudstyr b) EDS-udstyr (Explosive Detection Systems equipment) til sporing af eksplosive stoffer c) spordetektionsudstyr — Explosive Trace Detection (ETD) equipment) d) kemikaliedetektionsstrimler eller e) væskescannere.

4.1.3.2. Smagning eller afprøvning på huden kan benyttes som en supplerende screeningmetode.

4.1.3.3. Screening af LAGs skal også være underlagt de yderligere bestemmelser, som er fastsat i en særskilt kommissionsafgørelse.

▼M2

4.1.3.4. LAG’s, der medbringes af passagerer, kan undtages fra screening, hvis den pågældende LAG: a) er indeholdt i individuelle beholdere på højst 100 milliliter eller tilsvarende i en gennemsigtig, genlukkelig plasticpose, som rummer højst 1 liter, idet der skal være god plads til indholdet i posen, som skal være fuldstændig lukket, eller b) skal bruges undervejs i luftfartøjet og enten er nødvendig til medicinske formål eller er et nødvendigt led i en særlig diæt, herunder babymad; passageren skal på anmodning kunne forelægge bevis for den pågældende LAG's ægthed, eller ▼M9 c) er købt inden for et airside-område beliggende efter det punkt, hvor boardingpassene kontrolleres, i en butik, som er undergivet godkendte sikkerhedsprocedurer som led i lufthavnens sikkerhedsprogram, forudsat at den pågældende LAG er pakket ind i en STEB, hvori der befinder sig et tilfredsstillende og synligt bevis for, at LAG er købt i den pågældende lufthavns airside inden for de seneste 24 timer, eller ▼M2 d) er købt i en butik i det security-beskyttede område, som er undergivet godkendte sikkerhedsprocedurer som led i lufthavnens sikkerhedsprogram, eller ▼M9 e) er købt i en anden lufthavn i Unionen, forudsat at den pågældende LAG er pakket ind i en STEB, hvori der befinder sig et tilfredsstillende og synligt bevis for, at LAG er købt i den pågældende lufthavns airside inden for de seneste 24 timer, eller f) er købt om bord i et EF-luftfartsselskabs luftfartøj, forudsat at den pågældende LAG er pakket ind i en STEB, hvori der befinder sig et tilfredsstillende og synligt bevis for, at LAG er købt om bord på det pågældende luftfartøj inden for de seneste 24 timer, eller ▼M5 g) er erhvervet i en lufthavn i et tredjeland, der er opført i tillæg 4-D, forudsat at den pågældende LAG er pakket ind i en STEB, hvori der befinder sig et tilfredsstillende og synligt bevis for, at LAG er købt inden for de seneste 36 timer i den pågældende lufthavns airside. De fritagelser, der er fastsat i dette punkt, udløber den 29. april 2013.

▼B

4.2. BESKYTTELSE AF PASSAGERER OG HÅNDBAGAGE

Beskyttelse af passagerer og håndbagage skal være underlagt de bestemmelser, som er fastsat i en særskilt kommissionsafgørelse.

4.3. POTENTIELT UREGERLIGE PASSAGERER

4.3.1. Den kompetente myndighed meddeler på forhånd skriftligt et luftfartsselskab, hvis det planlægges at tage potentielt uregerlige passagerer med om bord på selskabets luftfartøj.

4.3.2. Meddelelsen skal indeholde følgende oplysninger: a) personens identitet og køn og b) begrundelse for transporten og c) navn og titel på en eventuel eskorte, og d) en risikovurdering fra den kompetente myndighed, herunder begrundelsen for eskorte eller ingen eskorte og e) om nødvendigt forudgående tildeling af siddepladser og f) hvilken type dokumentation der foreligger. Luftfartsselskabet stiller disse oplysninger til rådighed for luftfartøjschefen, inden passagererne stiger om bord.

4.3.3. Den kompetente myndighed sikrer, at personer, som er anholdt eller i forvaring, altid eskorteres.

4.4. FORBUDTE GENSTANDE

4.4.1. Passagerer må ikke medbringe genstande, som er opført i tillæg 4-C, i security-beskyttede områder eller om bord på et luftfartøj.

4.4.2. Der kan gøres en undtagelse fra punkt 4.4.1, hvis: a) den kompetente myndighed har godkendt, at genstanden må medbringes, og b) luftfartsselskabet er blevet underrettet om passageren og den artikel, han medbringer, inden passagererne stiger om bord, og c) de gældende sikkerhedsbestemmelser er opfyldt. Disse genstande anbringes under sikre forhold om bord på luftfartøjet.

4.4.3. Luftfartsselskabet sikrer, at passagererne oplyses om de forbudte genstande, som er opført i tillæg 4-C, inden check-in afsluttes.

TILLÆG 4-A

KRAV TIL MANUEL UNDERSØGELSE

Der er fastsat detaljerede bestemmelser for manuel undersøgelse i en særskilt kommissionsafgørelse.

TILLÆG 4-B

PASSAGERER OG HÅNDBAGAGE

TREDJELANDE, SOM FØLGER SIKKERHEDSNORMER, DER ER ANERKENDT SOM VÆRENDE ÆKVIVALENTE MED DE FÆLLES GRUNDLÆGGENDE NORMER

Med hensyn til passagerer og håndbagage er de sikkerhedsnormer, der følges af nedenstående tredjelande, anerkendt som værende ækvivalente med de fælles grundlæggende normer:

▼M4

Amerikas Forenede Stater

Kommissionen underretter straks medlemsstaternes ansvarlige myndigheder, hvis den har oplysninger om, at tredjelandets sikkerhedsnormer, som har betydelig indflydelse på den generelle luftfartssikkerhed i EU, ikke længere svarer til EU’s fælles grundlæggende normer.

Medlemsstaternes ansvarlige myndigheder underrettes straks, hvis Kommissionen har oplysninger om, at der er truffet foranstaltninger, herunder kompenserede foranstaltninger, der bekræfter, at tredjelandets luftfartssikkerhedsnormer igen kan betragtes som svarende til EU’s.

▼B

TILLÆG 4-C

PASSAGERER OG HÅNDBAGAGE

LISTE OVER FORBUDTE GENSTANDE

Uden at gældende regler for sikkerheden berøres, må passagerer ikke medbringe følgende genstande i security-beskyttede områder og om bord på et luftfartøj:

a) skydevåben og andre anordninger til affyring af projektiler — anordninger, der kan eller ser ud til at kunne bruges til at forårsage alvorlig personskade ved affyring af et projektil, herunder: — alle typer af skydevåben, f.eks. pistoler, revolvere, rifler og haglgeværer — legetøjspistoler, kopier og efterligninger af skydevåben, der ligner rigtige våben — komponenter til skydevåben bortset fra kikkertsigter — trykluft- og CO2-skydevåben, f.eks. luftpistoler, pellet guns, luftrifler og skydevåben, der affyrer stålkugler — signalpistoler og startpistoler — buer, armbrøster og pile — geværer, som affyrer harpuner og spyd — slynger og slangebøsser

b) elektrochokapparater — anordninger, der er konstrueret med det særlige formål at bedøve eller lamme offeret, herunder: — elektrochokapparater som f.eks. elektrochokpistoler, tasere og elektrochokstave — apparater til at lamme og aflive dyr — lammende eller bedøvende kemikalier, gasser og spray, f.eks. mace, peberspray, capsicumspray, tåregas, syreholdig spray og dyreafskrækningsspray

c) spidse og skarpe genstande — spidse og skarpe genstande, der kan bruges til at forårsage alvorlig personskade, herunder: — genstande, der er udformet til at hugge, f.eks. store og små økser og kødøkser — isøkser og issyle — barberblade — hobbyknive — knive med en bladlængde på mere end 6 cm — sakse med en bladlængde på mere end 6 cm målt fra omdrejningspunktet — kampsportsudstyr med skarpe spidser eller kanter — sværd og sabler

d) værktøj — værktøj, der kan bruges til enten at forårsage alvorlig personskade eller til at udøve en trussel mod flysikkerheden, herunder: — koben — bor og borehoveder, herunder batteridrevne boremaskiner — værktøjer med et blad eller skaft på mere end 6 cm, der kan bruges som våben, f.eks. skruetrækkere og mejsler — save, herunder batteridrevne save — blæselamper — bolt- og sømpistoler

e) stumpe redskaber — genstande, der kan forårsage alvorlig personskade, når de bruges til at slå med, herunder: — baseball- og softballbat — køller og stave, f.eks. totenschlægere, knipler og politistave — kampsportsudstyr

f) eksplosive og brændbare stoffer og anordninger — eksplosive og brændbare stoffer og anordninger, der kan, eller ser ud til at kunne bruges til at forårsage alvorlig personskade eller til at udøve en trussel mod flysikkerheden, herunder: — ammunition — fænghætter — detonatorer og lunter/spræng- og tændsnore/brandrør — kopier eller efterligninger af eksplosive genstande — miner, granater og andre militære sprængstoffer — fyrværkeri og andre pyrotekniske artikler — røgbomber og røgpatroner — dynamit, krudt og plastiske sprængstoffer.

▼M2

TILLÆG 4-D

Lufthavn(e), hvorfra der afgår fly til lufthavne i EU:

— Canada: — Alle internationale lufthavne

— Republikken Kroatien: — Dubrovnik (DBV) lufthavn Pula (PUY) lufthavn Rijeka (RJK) lufthavn Split (SPU) lufthavn Zadar (ZAD) lufthavn Zagreb (ZAG) lufthavn

— Malaysia: — Kuala Lumpur (KUL) internationale lufthavn

— Republikken Singapore: — Singapore (SIN) lufthavn

— Amerikas Forende Stater: — Alle internationale lufthavne

▼B

5. INDSKREVET BAGAGE

5.0. ALMINDELIGE BESTEMMELSER

5.0.1. Medmindre andet er angivet, sikres gennemførelsen af de foranstaltninger, som er fastsat i dette kapitel, af myndigheden, lufthavnsoperatøren, luftfartsselskabet eller den ansvarlige enhed i overensstemmelse med det nationale sikkerhedsprogram for civil luftfart som omhandlet i artikel 10 i forordning (EF) nr. 300/2008.

5.0.2. Tredjelande, som følger sikkerhedsnormer, der er anerkendt som værende ækvivalente med de fælles grundlæggende normer for indskrevet bagage, er opført i tillæg 5-A.

5.0.3. Indskrevet bagage, der ankommer fra en medlemsstat, hvor luftfartøjet var i transit efter at være ankommet fra et tredjeland, som ikke er opført i tillæg 5-A, betragtes som indskrevet bagage, der ankommer fra et tredjeland, medmindre det bekræftes, at denne indskrevne bagage blev screenet i denne medlemsstat.

5.0.4. I dette kapitel forstås ved »sikret bagage« screenet afgående indskrevet bagage, der er fysisk beskyttet med henblik på at sikre, at der ikke anbringes genstande deri.

5.1. SCREENING AF INDSKREVET BAGAGE

5.1.1. Følgende metoder til anvendes til screening, enten enkeltvis eller i kombination, af indskrevet bagage: a) manuel undersøgelse eller b) røntgenudstyr eller c) EDS-udstyr (Explosive Detection Systems equipment) til sporing af eksplosive stoffer eller d) spordetektionsudstyr — Explosive Trace Detection (ETD) equipment ▼M3 e) bombehunde. ▼B Når operatøren, som foretager screeningen, ikke kan slå fast, hvorvidt den indskrevne bagage indeholder forbudte genstande, afvises bagagen eller underkastes fornyet screening, til operatøren er stillet tilfreds.

5.1.2. En manuel undersøgelse skal bestå af et grundigt manuelt check af bagagen og dennes samlede indhold for at skabe rimelig sikkerhed for, at den ikke indeholder forbudte genstande.

5.1.3. Hvis der benyttes røntgen- eller EDS-udstyr, skal enhver genstand, der er så kompakt, at den hæmmer skærmoperatørens evne til at analysere bagagens indhold, screenes ved hjælp af en anden metode.

5.1.4. Screening ved hjælp af spordetektionsudstyr (ETD — Explosive Trace Detection equipment) skal bestå af en analyse af prøver, som udtages fra bagagens yderside og inderside og fra dens indhold. Indholdet kan også underkastes en manuel undersøgelse.

5.1.5. Den kompetente myndighed kan fastsætte kategorier af indskrevet bagage, som af objektive grunde underkastes særlige screeningprocedurer eller kan undtages fra screening. Kommissionen underrettes om de fastsatte kategorier.

5.1.6. Screening af indskrevet bagage skal også være underlagt de yderligere bestemmelser, som er fastsat i en særskilt kommissionsafgørelse.

5.2. BESKYTTELSE AF INDSKREVET BAGAGE

5.2.1. Passagerer må ikke få adgang til screenet indskrevet bagage, medmindre det er deres egen bagage, og de er under opsyn for at sikre, at: a) ingen forbudte genstande, jf. tillæg 5-B, anbringes i den indskrevne bagage, eller b) ingen forbudte genstande, jf. tillæg 4-C, fjernes fra den indskrevne bagage og medbringes i de security-beskyttede områder eller om bord på et luftfartøj.

5.2.2. Indskrevet bagage, som ikke er beskyttet mod uautoriseret adgang, screenes på ny.

5.2.3. Beskyttelse af indskrevet bagage skal også være underlagt de yderligere bestemmelser, som er fastsat i en særskilt kommissionsafgørelse.

5.3. SAMMENKÆDNING AF BAGAGE

5.3.1. Identifikation af indskrevet bagage

5.3.1.1. Luftfartsselskabet sikrer i forbindelse med ombordstigningsprocessen, at en passager fremviser et gyldigt boardingkort eller tilsvarende, hvorpå dennes indskrevne bagage er angivet.

5.3.1.2. Luftfartsselskabet sikrer, at der forefindes en procedure, hvormed det er muligt at identificere indskrevet bagage tilhørende personer, som ikke er steget om bord, eller som forlod luftfartøjet før afgang.

5.3.1.3. Hvis passageren ikke er om bord på luftfartøjet, betragtes den indskrevne bagage, der er angivet på hans boardingkort eller tilsvarende, som uledsaget.

5.3.1.4. Luftfartsselskabet skal sikre, at alt uledsaget indskrevet bagage tydeligt kan identificeres som godkendt til lufttransport.

5.3.2. Omstændigheder, som passageren ikke har haft indflydelse på

5.3.2.1. Årsagen til, at bagagen blev uledsaget, skal registreres, inden den lastes på luftfartøjet, medmindre sikkerhedskontrollen som omhandlet i punkt 5.3.3 er blevet gennemført.

5.3.2.2. Yderligere detaljerede bestemmelser for omstændigheder, som passageren ikke har haft indflydelse på, er fastsat i en særskilt kommissionsafgørelse.

5.3.3. En passende sikkerhedskontrol for uledsaget, indskrevet bagage

5.3.3.1. Uledsaget, indskrevet bagage, som ikke er omfattet af punkt 5.3.2, skal screenes ved hjælp af en af de metoder, som er fastsat i punkt 5.1.1, og, hvor dette er relevant, anvendes de yderligere krav, der er fastsat i en særskilt kommissionsafgørelse.

▼M9

5.3.3.2 Indskrevet bagage, som bliver uledsaget bagage grundet andre omstændigheder end dem, der nævnes i punkt 5.3.2, skal fjernes fra luftfartøjet og screenes på ny, inden den lastes igen.

▼B

5.3.3.3. Yderligere detaljerede bestemmelser for passende sikkerhedskontrol for uledsaget, indskrevet bagage, er fastsat i en særskilt kommissionsafgørelse.

5.4. FORBUDTE GENSTANDE

5.4.1. Passager må ikke medbringe de genstande, som er opført i tillæg 5-B, i deres indskrevne bagage.

5.4.2. Der kan gøres en undtagelse fra punkt 5.4.1, hvis: a) den kompetente myndighed har nationale regler, som tillader, at genstanden må medbringes, og b) de gældende sikkerhedsbestemmelser er opfyldt.

5.4.3. Passagererne oplyses om de forbudte genstande, som er opført i tillæg 5-B, inden check-in afsluttes.

TILLÆG 5-A

INDSKREVET BAGAGE

TREDJELANDE, SOM FØLGER SIKKERHEDSNORMER, DER ER ANERKENDT SOM VÆRENDE ÆKVIVALENTE MED DE FÆLLES GRUNDLÆGGENDE NORMER

Med hensyn til indskrevet bagage er de sikkerhedsnormer, der følges af nedenstående tredjelande, anerkendt som værende ækvivalente med de fælles grundlæggende normer:

▼M4

Amerikas Forenede Stater

Kommissionen underretter straks medlemsstaternes ansvarlige myndigheder, hvis den har oplysninger om, at tredjelandets sikkerhedsnormer, som har betydelig indflydelse på den generelle luftfartssikkerhed i EU, ikke længere svarer til EU’s fælles grundlæggende normer.

Medlemsstaternes ansvarlige myndigheder underrettes straks, hvis Kommissionen har oplysninger om, at der er truffet foranstaltninger, herunder kompenserede foranstaltninger, der bekræfter, at tredjelandets luftfartssikkerhedsnormer igen kan betragtes som svarende til EU’s.

▼B

TILLÆG 5-B

INDSKREVET BAGAGE

LISTE OVER FORBUDTE GENSTANDE

Passagerer må ikke medbringe følgende genstande i deres indskrevne bagage:

eksplosive og brændbare stoffer og anordninger —

eksplosive og brændbare stoffer og anordninger, der kan bruges til at forårsage alvorlig personskade eller til at udøve en trussel mod flysikkerheden, herunder:

— ammunition

— fænghætter

— detonatorer og lunter/spræng - og tændsnore/brandrør

— miner, granater og andre militære sprængstoffer

— fyrværkeri og andre pyrotekniske artikler

— røgbomber og røgpatroner

— dynamit, krudt og plastiske sprængstoffer.

6. FRAGT OG POST

6.0. ALMINDELIGE BESTEMMELSER

6.0.1. Myndigheden, lufthavnsoperatøren, luftfartsselskabet eller den ansvarlige enhed ifølge definitionen i dette kapitel sikrer gennemførelsen af de foranstaltninger, som er fastsat i dette kapitel.

▼M9

6.0.2. Følgende betragtes som forbudte genstande i fragtforsendelser og post: — brugsklare eksplosive og brændbare anordninger, som ikke befordres i overensstemmelse med de gældende sikkerhedsregler.

▼M9 —————

▼B

6.1. SIKKERHEDSKONTROL — ALMINDELIGE BESTEMMELSER

6.1.1. Al fragt og post screenes af en sikkerhedsgodkendt fragtagent, inden det lastes på et luftfartøj, medmindre: a) en sikkerhedsgodkendt fragtagent har gennemført den krævede sikkerhedskontrol af forsendelsen, og forsendelsen har været beskyttet mod uautoriseret adgang, fra denne sikkerhedskontrol blev udført og frem til lastningen, eller b) en kendt befragter har gennemført den krævede sikkerhedskontrol af forsendelsen, og forsendelsen har været beskyttet mod uautoriseret adgang, fra denne sikkerhedskontrol blev udført og frem til lastningen, eller c) en registreret befragter har gennemført den krævede sikkerhedskontrol af forsendelsen, og forsendelsen har været beskyttet mod uautoriseret adgang, fra denne sikkerhedskontrol blev udført og frem til lastningen, og forsendelsen ikke lastes på et passagerfly, eller d) forsendelsen er undtaget fra screening, og den er beskyttet mod uautoriseret adgang fra det tidspunkt, hvorfra den blev identificerbar luftfragt eller identificerbar luftpost, og frem til lastningen.

▼M6

6.1.2. Hvis der er grund til at antage, at en forsendelse, for hvilken en sikkerhedskontrol er udført, har været udsat for et indgreb eller ikke har været beskyttet mod uautoriseret adgang fra det tidspunkt, hvor denne sikkerhedskontrol blev udført, screenes den af en sikkerhedsgodkendt fragtagent, før den lastes på et luftfartøj. Forsendelser, der ser ud, som om de har været udsat for betydelige indgreb eller på anden måde forekommer mistænkelige, håndteres som højrisikofragt eller -post (HRCM), jf. punkt 6.7.

▼B

6.1.3. En person, der har uledsaget adgang til identificerbar luftfragt eller identificerbar luftpost, for hvilken den krævede sikkerhedskontrol er gennemført, skal have gennemgået en baggrundskontrol eller anden kontrol med et tilfredsstillende resultat forud for ansættelsen i overensstemmelse med punkt 11.1.

6.2. SCREENING

6.2.1. Screening

6.2.1.1. I forbindelse med screening af fragt eller post: a) anvendes de midler eller metoder, der giver størst sandsynlighed for at opdage forbudte genstande, idet der tages hensyn til forsendelsens art, og b) skal de anvendte midler eller metoder være af en tilstrækkeligt høj standard til, at det med rimelighed sikres, at der ikke er forbudte genstande skjult i forsendelsen.

6.2.1.2. Når operatøren, som foretager screeningen, ikke med rimelighed kan slå fast, om forsendelsen indeholder forbudte genstande, afvises forsendelsen eller underkastes fornyet screening, til operatøren er stillet tilfreds.

6.2.1.3. Screening af fragt og post skal også være underlagt de yderligere bestemmelser, som er fastsat i en særskilt kommissionsafgørelse.

6.2.2. Undtagelser fra screening

Bestemmelser for undtagelser fra screening er fastsat i en særskilt kommissionsafgørelse.

6.3. SIKKERHEDSGODKENDTE FRAGTAGENTER

6.3.1. Godkendelse af sikkerhedsgodkendte fragtagenter

6.3.1.1. Sikkerhedsgodkendte fragtagenter godkendes af den nationale myndighed. Godkendelsen som sikkerhedsgodkendt fragtagent skal gælde for en specifik lokalitet. Enhver enhed, der gennemfører sikkerhedskontrol som omhandlet i punkt 6.3.2, skal være godkendt som sikkerhedsgodkendt fragtagent. Dette omfatter også eksterne logistikudbydere med ansvar for integrerede oplags- og transporttjenester, luftfartsselskaber og speditører. En sikkerhedsgodkendt fragtagent kan give følgende opgaver i underentreprise: a) den i punkt 6.3.2 omhandlede sikkerhedskontrol til en anden sikkerhedsgodkendt fragtagent b) den i punkt 6.3.2 omhandlede sikkerhedskontrol til en anden enhed, når kontrollen gennemføres i den sikkerhedsgodkendte fragtagents egne lokaler eller i en lufthavn og er omfattet af den sikkerhedsgodkendte fragtagents eller lufthavnens sikkerhedsprogram c) den i punkt 6.3.2 omhandlede sikkerhedskontrol til en anden enhed, når kontrollen gennemføres andetsteds end i den sikkerhedsgodkendte fragtagents egne lokaler eller i en lufthavn, og den kompetente myndighed har certificeret eller godkendt enheden og opført den på en liste med henblik på at levere disse tjenester, og d) beskyttelsen og transporten af en forsendelse til en speditør, som opfylder kravene i punkt 6.6.

6.3.1.2. Hver medlemsstats kompetente myndighed definerer i sit nationale sikkerhedsprogram for civil luftfart, jf. artikel 10 i forordning (EF) nr. 300/2008, ansvarsområderne for gennemførelsen af den følgende procedure for godkendelse af sikkerhedsgodkendte fragtagenter: a) Ansøgeren ansøger om den kompetente myndigheds godkendelse i den medlemsstat, hvori de lokaliteter, ansøgningen omhandler, befinder sig. Ansøgeren forelægger den kompetente myndighed et sikkerhedsprogram. I programmet beskrives de metoder og procedurer, som agenten vil følge for at opfylde kravene i forordning (EF) nr. 300/2008 og dertil hørende gennemførelsesretsakter. Det beskrives ligeledes i programmet, hvordan fragtagenten selv overvåger, at disse metoder og procedurer overholdes. Et sikkerhedsprogram for luftfartsselskaber med en beskrivelse af de metoder og procedurer, som luftfartsselskabet følger for at opfylde kravene i forordning (EF) nr. 300/2008 og dertil hørende gennemførelsesretsakter, anses for at opfylde kravet til en sikkerhedsgodkendt fragtagents sikkerhedsprogram. Ansøgeren forelægger endvidere den i tillæg 6-A indeholdte »Forpligtelseserklæring — sikkerhedsgodkendt fragtagent«. Denne erklæring skal være underskrevet af ansøgerens juridiske repræsentant eller af den person, der er ansvarlig for sikkerheden. Den underskrevne erklæring opbevares af den berørte kompetente myndighed. b) Den kompetente myndighed eller en uafhængig validitetskontrollør, der handler på dennes vegne, undersøger sikkerhedsprogrammet og aflægger efterfølgende et kontrolbesøg på de angivne lokaliteter for at vurdere, om ansøgeren opfylder kravene i forordning (EF) nr. 300/2008 og dertil hørende gennemførelsesretsakter. Den kompetente myndighed eller en uafhængig validitetskontrollør, der handler på dennes vegne, bør tage hensyn til, hvorvidt ansøgeren besidder et AEO-certifikat som omhandlet i artikel 14a, stk. 1, litra b) eller c), i Kommissionens forordning (EF) nr. 1875/2006 ( 8 ) om ændring af forordning (EØF) nr. 2454/93 ( 9 ). c) Finder den kompetente myndighed de oplysninger, der er afgivet under litra a) og b), tilfredsstillende, sikrer den, at de nødvendige oplysninger om fragtagenten senest den næste arbejdsdag indføres i »EF-databasen over sikkerhedsgodkendte fragtagenter og kendte befragtere«. I forbindelse med optagelsen i databasen giver den kompetente myndighed hver godkendt lokalitet en entydig alfanumerisk identifikationskode i standardformatet. Finder den kompetente myndighed ikke de oplysninger, der er afgivet under litra a) og b), tilfredsstillende, meddeles grundene til dette øjeblikkeligt til den enhed, der ansøger om godkendelse som sikkerhedsgodkendt fragtagent. Hvis et sikkerhedsprogram for luftfartsselskaber beskriver de metoder og procedurer, som luftfartsselskabet følger for at opfylde kravene i forordning (EF) nr. 300/2008 og dertil hørende gennemførelsesretsakter, kan luftfartsselskabet anses for at opfylde kravene i litra a) og b) for alle de i programmet specificerede lokaliteter. Et kontrolbesøg på stedet for de lokaliteter, der er specificeret i sikkerhedsprogrammet for luftfartsselskabet, gennemføres senest to år efter denne forordnings ikrafttræden. Hvis en sikkerhedsgodkendt fragtagent er godkendt i overensstemmelse med enten forordning (EF) nr. 2320/2002 eller forordning (EF) nr. 820/2008 og beslutning K(2008) 4333, kan denne anses for at være en sikkerhedsgodkendt fragtagent i medfør af forordning (EF) nr. 300/2008 og dertil hørende gennemførelsesretsakter for alle lokaliteter, hvor der er aflagt et kontrolbesøg på stedet. d) En sikkerhedsgodkendt fragtagent anses ikke for godkendt, førend oplysningerne om denne er opført i »EF-databasen over sikkerhedsgodkendte fragtagenter og kendte befragtere«.

6.3.1.3. En sikkerhedsgodkendt fragtagent skal udpege mindst en person på hver lokalitet til at varetage ansvaret for gennemførelsen af det forelagte sikkerhedsprogram. Denne person skal have gennemgået en baggrundskontrol med et tilfredsstillende resultat i overensstemmelse med punkt 11.1.

6.3.1.4. En sikkerhedsgodkendt fragtagent skal underkastes fornyet validering i intervaller, som ikke overstiger fem år. Denne skal omfatte et kontrolbesøg på stedet for at vurdere, om den sikkerhedsgodkendte fragtagent stadig opfylder kravene i forordning (EF) nr. 300/2008 og dertil hørende gennemførelsesretsakter. En inspektion hos den sikkerhedsgodkendte fragtagent, som udføres af den kompetente myndighed i henhold til dennes nationale kvalitetskontrolprogram, kan anses for et kontrolbesøg på stedet, forudsat at inspektionen omfatter alle de krav, der er nødvendige for godkendelsen.

6.3.1.5. Finder den kompetente myndighed det ikke længere godtgjort, at den sikkerhedsgodkendte fragtagent opfylder kravene i forordning (EF) nr. 300/2008 og dertil hørende gennemførelsesretsakter, inddrages vedkommendes status som sikkerhedsgodkendt fragtagent for den eller de specifikke lokaliteter. Umiddelbart efter inddragelsen og under alle omstændigheder inden for 24 timer sikrer den kompetente myndighed, at fragtagentens ændrede status fremgår af »EF-databasen over sikkerhedsgodkendte fragtagenter og kendte befragtere«.

6.3.1.6. Uden at dette berører hver medlemsstats ret til at anvende strengere foranstaltninger i overensstemmelse med artikel 6 i forordning (EF) nr. 300/2008, skal en sikkerhedsgodkendt fragtagent, som er godkendt efter punkt 6.3, anerkendes i alle medlemsstater.

6.3.1.7. Kravene i punkt 6.3.1, bortset fra 6.3.1.2, litra d), finder ikke anvendelse, når den kompetente myndighed selv skal godkendes som en sikkerhedsgodkendt fragtagent.

6.3.2. Sikkerhedsgodkendte fragtagenters gennemførelse af sikkerhedskontrol

6.3.2.1. Ved modtagelsen af en forsendelse fastslår en sikkerhedsgodkendt fragtagent, hvorvidt den enhed, fra hvilken den modtager forsendelsen, har status som sikkerhedsgodkendt fragtagent, kendt befragter, registreret befragter eller ej.

6.3.2.2. Den person, der leverer forsendelserne til den sikkerhedsgodkendte fragtagent eller luftfartsselskabet, skal forevise et id-kort, pas, kørekort eller et andet dokument med foto, der er udstedt eller anerkendes af de nationale myndigheder. Kortet eller dokumentet anvendes til at fastslå identiteten af den person, som leverer forsendelserne.

6.3.2.3. Ved modtagelsen af forsendelser, der ikke tidligere har været underkastet hele den påkrævede sikkerhedskontrol, sørger den sikkerhedsgodkendte fragtagent for, at de screenes i overensstemmelse med punkt 6.2.

6.3.2.4. Efter at sikkerhedskontrollen som beskrevet i punkt 6.3.2.1 til 6.3.2.3 i denne forordning og punkt 6.3 i en særskilt kommissionsafgørelse er udført, skal den sikkerhedsgodkendte fragtagent sikre: a) at adgangen til disse forsendelser kontrolleres, og b) at disse forsendelser beskyttes mod uautoriseret adgang, indtil de overdrages til en anden sikkerhedsgodkendt fragtagent eller et luftfartsselskab.

6.3.2.5. Efter at sikkerhedskontrollen som beskrevet i punkt 6.3.2.1-6.3.2.4 i denne forordning er udført, skal den sikkerhedsgodkendte fragtagent sikre, at enhver forsendelse, der overdrages til et luftfartsselskab eller en anden sikkerhedsgodkendt fragtagent, ledsages af relevant dokumentation, enten i form af et luftfragtbrev eller en særskilt erklæring i en elektronisk udgave eller en papirudgave.

▼M9

6.3.2.6. Dokumentationen skal stilles til rådighed for den kompetente myndighed med henblik på inspektion i ethvert punkt, før forsendelsen lastes om bord på et luftfartøj, og efterfølgende i den samlede flyvetid, dog mindst i 24 timer, og den skal indeholde følgende oplysninger: a) den sikkerhedsgodkendte fragtagents entydige alfanumeriske identifikationskode, der er tildelt af den kompetente myndighed b) en entydig identifikationskode for forsendelsen, f.eks. nummeret på firma- eller hovedluftfragtbrevet c) forsendelsens indhold undtagen for forsendelser, som er anført i punkt 6.2.3, litra d) og e), i Kommissionens afgørelse K(2010) 774 final af 13. april 2010 ( 10 ) d) forsendelsens sikkerhedsstatus, dvs. — »SPX«, der betyder, at forsendelsen er sikret til transport med passager-, fragt- og postfly, eller — »SCO«, der betyder, at forsendelsen kun er sikret til transport med fragt- og postfly, eller — »SHR«, der betyder, at forsendelsen er sikret til transport med passager-, fragt- og postfly i overensstemmelse med de krav, der gælder for højrisikoforsendelser e) årsagen til, at der er udstedt sikkerhedsstatus, med angivelse af: — »KC«, der betyder, at forsendelsen er modtaget fra en kendt befragter, eller — »AC«, der betyder, at forsendelsen er modtaget fra en registreret befragter, eller — de anvendte screeningmidler eller –metoder, eller — begrundelsen for at undtage forsendelsen fra screening f) navnet på den person, der udstedte denne sikkerhedsstatus, eller en tilsvarende identifikation samt dato og tidspunkt for udstedelsen g) den entydige identifikationskode, der er tildelt af den kompetente myndighed, til en sikkerhedsgodkendt fragtagent, der har accepteret den sikkerhedsstatus, som en anden sikkerhedsgodkendt fragtagent har givet forsendelsen.

6.3.2.7. I forbindelse med konsolideringer betragtes kravene i punkt 6.3.2.5 og 6.3.2.6 som opfyldt, hvis: a) den sikkerhedsgodkendte fragtagent, som foretager konsolideringen, opbevarer de oplysninger, der kræves ifølge punkt 6.3.2.6, litra a) til g), for hver enkelt forsendelse i flyvningens eller flyvningernes varighed, dog mindst i 24 timer, og b) den dokumentation, der følger med konsolideringen, indeholder den alfanumeriske identifikationskode for den sikkerhedsgodkendte fragtagent, som foretog konsolideringen, en entydig identifikationskode for konsolideringen samt dennes sikkerhedsstatus. Litra a) kræves ikke for konsolideringer, som altid screenes, eller som undtages fra screening i overensstemmelse med punkt 6.2.3, litra d) og e), i afgørelse K(2010) 774, hvis den sikkerhedsgodkendte fragtagent giver konsolideringen en entydig identifikationskode samt angiver dens sikkerhedsstatus og en enkelt begrundelse for, at denne sikkerhedsstatus blev udstedt.

▼B

6.3.2.8. Ved modtagelsen af forsendelser, der ikke tidligere har været underkastet hele den påkrævede sikkerhedskontrol, kan den sikkerhedsgodkendte fragtagent også vælge ikke at anvende den krævede sikkerhedskontrol, jf. punkt 6.3.2, men overdrage forsendelserne til en anden sikkerhedsgodkendt fragtagent for at sikre, at disse sikkerhedskontroller udføres. Den sikkerhedskontrol, der skal udføres af en sikkerhedsgodkendt fragtagent, skal også være underlagt de yderligere bestemmelser, som er fastsat i en særskilt kommissionsafgørelse.

6.4. KENDTE BEFRAGTERE

6.4.1. Godkendelse af kendte befragtere

6.4.1.1. Kendte befragtere godkendes af den kompetente myndighed. Godkendelsen som kendt befragter skal gælde for en specifik lokalitet.

6.4.1.2. Hver medlemsstats kompetente myndighed definerer i sit nationale sikkerhedsprogram for civil luftfart, jf. artikel 10 i forordning (EF) nr. 300/2008, ansvarsområderne for gennemførelsen af den følgende procedure for godkendelse af kendte befragtere: a) Ansøgeren ansøger om den kompetente myndigheds godkendelse i den medlemsstat, hvori ansøgerens lokalitet befinder sig. Ansøgeren skal have udleveret den »Vejledning for kendte befragtere«, der findes i tillæg 6-B. b) Den kompetente myndighed eller en uafhængig validitetskontrollør, der handler på dennes vegne, aflægger et kontrolbesøg på de angivne lokaliteter for at vurdere, om ansøgeren opfylder kravene i forordning (EF) nr. 300/2008 og dertil hørende gennemførelsesretsakter. Til vurderingen af, om ansøgeren opfylder disse krav, anvender den kompetente myndighed eller den uafhængige validitetskontrollør, der handler på dennes vegne, den »Validitetskontrolcheckliste for kendte befragtere«, som findes i tillæg 6-C. Denne checkliste indeholder en forpligtelseserklæring, der skal være underskrevet af ansøgerens juridiske repræsentant eller af den person, der er ansvarlig for sikkerheden på lokaliteten. Den kompetente myndighed eller en uafhængig validitetskontrollør, der handler på dennes vegne, bør tage hensyn til, hvorvidt ansøgeren besidder et AEO-certifikat som omhandlet i artikel 14a, stk. 1, litra b) eller c), i forordning (EF) nr. 1875/2006 om ændring af forordning (EØF) nr. 2454/93. Når validitetskontrolchecklisten er gennemgået, behandles oplysningerne på checklisten fortroligt. Den underskrevne erklæring opbevares enten af den pågældende kompetente myndighed, eller også opbevares den af den uafhængige validitetskontrollør og stilles til rådighed for den kompetente myndighed efter anmodning. c) Finder den kompetente myndighed de oplysninger, der er afgivet under litra a) og b), tilfredsstillende, sikrer den, at de nødvendige oplysninger om befragteren senest den næste arbejdsdag indføres i »EF-databasen over sikkerhedsgodkendte fragtagenter og kendte befragtere«. I forbindelse med optagelsen i databasen giver den kompetente myndighed hver godkendt lokalitet en entydig alfanumerisk identifikationskode i standardformatet. Finder den kompetente myndighed ikke de oplysninger, der er afgivet under litra a) og b), tilfredsstillende, meddeles grundene til dette øjeblikkeligt til den enhed, der ansøger om godkendelse som kendt befragter. d) Hvis en kendt befragter er godkendt før den 29. april 2010 for at sikre, at kravene i punkt 6.4.2 var opfyldt, kan denne betragtes som en kendt befragter i henseende til forordning (EF) nr. 300/2008 og dertil hørende gennemførelsesretsakter i op til tre år efter denne forordnings ikrafttræden. e) En kendt befragter anses ikke for godkendt, førend oplysningerne om denne er opført i »EF-databasen over sikkerhedsgodkendte fragtagenter og kendte befragtere«.

6.4.1.3. En kendt befragter skal udpege mindst en person på hver lokalitet til at varetage ansvaret for anvendelsen af og tilsynet med gennemførelsen af sikkerhedskontrollen på denne lokalitet. Denne person skal have gennemgået en baggrundskontrol med et tilfredsstillende resultat.

6.4.1.4. En kendt befragter skal underkastes fornyet validering i intervaller, som ikke overstiger fem år. Denne skal omfatte et kontrolbesøg på stedet for at vurdere, om den kendte befragter stadig opfylder kravene i forordning (EF) nr. 300/2008 og dertil hørende gennemførelsesretsakter. En inspektion hos den kendte befragter, som udføres af den kompetente myndighed i henhold til dennes nationale kvalitetskontrolprogram, kan anses for et kontrolbesøg på stedet, forudsat at inspektionen omfatter alle de områder, der er specificeret i checklisten i tillæg 6-C.

6.4.1.5. Finder den kompetente myndighed det ikke længere godtgjort, at den kendte befragter opfylder kravene i forordning (EF) nr. 300/2008 og dertil hørende gennemførelsesretsakter, inddrages vedkommendes status som kendt befragter for den eller de specifikke lokaliteter. Umiddelbart efter inddragelsen og under alle omstændigheder inden for 24 timer sikrer den kompetente myndighed, at befragterens ændrede status fremgår af »EF-databasen over sikkerhedsgodkendte fragtagenter og kendte befragtere«.

6.4.1.6. Uden at dette berører hver medlemsstats ret til at anvende strengere foranstaltninger i overensstemmelse med artikel 6 i forordning (EF) nr. 300/2008, skal en kendt befragter, som er godkendt efter punkt 6.4, anerkendes i alle medlemsstater. Kendte befragtere, der godkendes i overensstemmelse med punkt 6.4.1.2, litra d), skal også være underlagt den yderligere bestemmelse, som er fastsat punkt 6.4 i en særskilt kommissionsafgørelse

6.4.2. Kendte befragteres gennemførelse af sikkerhedskontrol

6.4.2.1. En kendt befragter skal sikre, at: a) sikkerhedsniveauet på lokaliteten eller i lokalerne er tilstrækkelig til at beskytte identificerbar luftfragt og identificerbar luftpost mod uautoriseret adgang, og b) alt personale, der har adgang til identificerbar luftfragt eller identificerbar luftpost, for hvilken den krævede sikkerhedskontrol er gennemført, skal være ansat og uddannet i overensstemmelse med kravene i kapitel 11, og c) i forbindelse med produktion, pakning, oplagring, forsendelse og/eller transport skal identificerbar luftfragt eller identificerbar luftpost i givet fald beskyttes mod uautoriseret adgang eller uautoriserede indgreb. Hvis denne sikkerhedskontrol, uanset årsagen, ikke er udført for en forsendelse, eller hvis den kendte befragter ikke står for forsendelsen for dennes egen regning, angiver den kendte befragter tydeligt dette over for sin sikkerhedsgodkendte fragtagent, således at punkt 6.3.2.3 kan anvendes.

6.4.2.2. Den kendte befragter skal acceptere, at forsendelser, for hvilke der ikke er udført en passende sikkerhedskontrol, screenes i overensstemmelse med punkt 6.2.1.

6.5. REGISTREREDE BEFRAGTERE

6.5.1. Registrerede befragtere udpeges af en sikkerhedsgodkendt fragtagent.

6.5.2. Følgende procedure anvendes med henblik på at blive udpeget som en registreret befragter: a) Den sikkerhedsgodkendte fragtagent skal forsyne enheden med »Luftfartssikkerhedsinstrukser for registrerede befragtere« og »Forpligtelseserklæring — registreret befragter«, som findes i tillæg 6-D. Disse instrukser og denne erklæring skal udleveres til den sikkerhedsgodkendte fragtagent af den kompetente myndighed i den medlemsstat, hvori fragtagentens lokalitet befinder sig. b) Enheden forelægger en underskrevet »Forpligtelseserklæring — registreret befragter«, som findes i tillæg 6-D, for den sikkerhedsgodkendte fragtagent, medmindre enheden besidder et AEO-certifikat som omhandlet i artikel 14a, stk. 1, litra b) eller c), i forordning (EF) nr. 1875/2006 om ændring af forordning (EØF) nr. 2454/93. Enheden skal også udpege mindst én person til at varetage ansvaret for sikkerheden i sine lokaler og skal meddele den sikkerhedsgodkendte fragtagent denne persons navn og kontaktoplysninger. Når dette er relevant, opbevares den underskrevne erklæring af den sikkerhedsgodkendte fragtagent og stilles til rådighed for den kompetente myndighed efter anmodning. Hvis kravet om udfyldelse af en forpligtelseserklæring er bortfaldet på baggrund af et AEO-certifikat, og den registrerede befragter ikke længere besidder et sådant certifikat, oplyser vedkommende øjeblikkeligt den sikkerhedsgodkendte fragtagent herom. c) Den sikkerhedsgodkendte fragtagent foretager en validering ved at fastlægge følgende oplysninger om den potentielle registrerede befragter: — virksomhedsoplysninger, herunder en autentisk adresse, og — virksomhedens art og — kontaktoplysninger, herunder for den eller de person(er), der er ansvarlig(e) for sikkerheden, og — CVR-nummer og — AEO-certifikatnummeret, hvis undtagelsen i punkt 6.5.2, litra b), anvendes. d) Hvis den sikkerhedsgodkendte fragtagent finder de oplysninger, der forelægges i henhold til litra b) og c), tilfredsstillende, kan den sikkerhedsgodkendte fragtagent udpege enheden som registreret befragter.

6.5.3. Den sikkerhedsgodkendte fragtagent skal føre en database over de oplysninger, der henvises til i punkt 6.5.2, litra c). Denne database skal stilles til rådighed for den kompetente myndighed med henblik på inspektion.

6.5.4. Hvis der ikke er nogen aktivitet i form af fragt- eller postforsendelser ad luftvejen på den registrerede befragters konto i en periode på to år, bortfalder befragterens status som registreret befragter.

6.5.5. Hvis den kompetente myndighed eller den sikkerhedsgodkendte fragtagent ikke længere er af den opfattelse, at den registrerede befragter opfylder instrukserne i tillæg 6-D, trækker den sikkerhedsgodkendte fragtagent øjeblikkeligt vedkommendes status som registreret befragter tilbage.

6.5.6. Hvis den sikkerhedskontrol, der er specificeret i »Luftfartssikkerhedsinstrukser for registrerede befragtere«, uanset årsagen, ikke er udført for en forsendelse, eller hvis den registrerede befragter ikke står for forsendelsen for dennes egen regning, angiver den registrerede befragter tydeligt dette over for sin sikkerhedsgodkendte fragtagent, således at punkt 6.3.2.3 kan anvendes.

6.6. BESKYTTELSE AF FRAGT OG POST

6.6.1. Beskyttelse af fragt og post under transport

6.6.1.1. Med henblik på at sikre, at forsendelser, for hvilke den krævede sikkerhedskontrol er udført, beskyttes mod uautoriseret adgang under transporten: ▼M9 a) forsendelserne skal pakkes eller forsegles af den sikkerhedsgodkendte fragtagent, den kendte befragter eller den registrerede befragter på en sådan måde, at ethvert indgreb tydeligt ses; er dette ikke muligt, skal der træffes alternative beskyttelsesforanstaltninger for at sikre forsendelsens integritet, og ▼B b) skal lastrummet i det køretøj, som forsendelserne skal transporteres i, være aflåst eller forseglet; lastbiler med presenninger sikres med TIR-snor for at sikre, at eventuelle indgreb er tydelige; ladet på ladvogne holdes under observation, og c) skal speditørerklæringen, der findes i tillæg 6-E, accepteres af den speditør, som udfører transporten på vegne af den sikkerhedsgodkendte fragtagent, den kendte befragter eller den registrerede befragter, medmindre speditøren selv er godkendt som en sikkerhedsgodkendt fragtagent. Den underskrevne erklæring opbevares af den sikkerhedsgodkendte fragtagent, den kendte befragter eller den registrerede befragter, som speditøren udfører transport for. Efter anmodning stilles en genpart af den underskrevne erklæring også til rådighed for den sikkerhedsgodkendte fragtagent eller det luftfartsselskab, der modtager forsendelsen, eller til den berørte kompetente myndighed, eller også d) skal speditøren dokumentere over for den sikkerhedsgodkendte fragtagent, den kendte befragter eller den registrerede befragter, som speditøren udfører transport for, at han er blevet certificeret eller godkendt af en kompetent myndighed. Dokumentationen skal omfatte kravene i tillæg 6-E, og genparter skal opbevares af den berørte sikkerhedsgodkendte fragtagent, den kendte befragter eller den registrerede befragter. Efter anmodning stilles en genpart også til rådighed for den sikkerhedsgodkendte fragtagent eller det luftfartsselskab, der modtager forsendelsen, eller til en anden kompetent myndighed.

6.6.1.2. Punkt 6.6.1.1, litra b), c) og d), finder ikke anvendelse i forbindelse med airside transport.

6.6.2. Beskyttelse af fragt og post i lufthavne

6.6.2.1. Forsendelser af fragt og post, som befinder sig i en kritisk zone, betragtes som beskyttet mod uautoriseret adgang.

6.6.2.2. Forsendelser af fragt og post, som befinder sig i anden zone end en kritisk zone, betragtes som beskyttet mod uautoriseret adgang, hvis: a) de beskyttes fysisk for at forebygge, at der indføres genstande, som kunne benyttes til at udføre ulovlige handlinger, eller b) de ikke efterlades uden opsyn, og adgangen begrænses til personer, som deltager i beskyttelse og lastning af fragt og post på luftfartøjer.

▼M6

6.7. HØJRISIKOFRAGT OG -POST (HRCM)

Der er fastsat bestemmelser vedrørende højrisikofragt og -post i en særskilt kommissionsafgørelse.

6.8. BESKYTTELSE AF FRAGT OG POST, DER BRINGES IND I EU FRA TREDJELANDE

6.8.1. Udpegelse af luftfartsselskaber

6.8.1.1. Krav gældende indtil den 30. juni 2014: a) Luftfartsselskaber, der medbringer fragt eller post fra en lufthavn i et tredjeland, der ikke er opført i tillæg 6-F, med henblik på transfer, transit eller aflæsning i en lufthavn, der er omfattet af forordning (EF) nr. 300/2008, udpeges som ACC3 (»Air Cargo or Mail Carrier operating into the Union from a Third Country Airport«): — af den ansvarlige myndighed i den medlemsstat, der er opført i bilaget til Kommissionens forordning (EU) nr. 394/2011 ( 11 ) om ændring af forordning (EF) nr. 748/2009 ( 12 ) om en liste over luftfartøjsoperatører, som den 1. januar 2006 udførte eller derefter har udført en af luftfartsaktiviteterne i bilag I til Europa-Parlamentets og Rådets direktiv 2003/87/EF ( 13 ) — af den ansvarlige myndighed i den medlemsstat, der har udstedt luftfartsselskabets luftfartscertifikat, hvis der tale om luftfartsselskaber, der ikke er opført i bilaget til forordning (EU) nr. 394/2011 — af den ansvarlige myndighed i den medlemsstat, hvor luftfartsselskabet har sin hovedbase i EU, eller en anden kompetent myndighed i EU efter aftale med den pågældende myndighed, hvis der tale om luftfartsselskaber, der ikke er opført i bilaget til forordning (EU) nr. 394/2011, og som ikke har et luftfartscertifikat udstedt af en medlemsstat. b) Med henblik på udpegelsen som ACC3, skal luftfartsselskabet: — sikre, at dets sikkerhedsprogram dækker alle punkterne i tillæg 6-G for så vidt angår fragt og post, der lastes om bord på dets luftfartøjer i et tredjeland med henblik på transport til EU, og — forelægge en ACC3-forpligtelseserklæring, jf. tillæg 6-H, for den ansvarlige myndighed. Denne erklæring skal være underskrevet af luftfartsselskabets juridiske repræsentant eller af den person, der er ansvarlig for sikkerheden, og — udpege en person til på luftfartsselskabets vegne at bære det overordnede ansvar for gennemførelsen af sikkerhedsbestemmelser for fragt eller post i tredjelande og give oplysninger om denne person til den ansvarlige myndighed. c) Den ansvarlige myndighed opbevarer enten originalen eller en kopi af den underskrevne ACC3-forpligtelseserklæring. Opbevares originalen af luftfartsselskabet, skal den mindst være tilgængelig for inspektion i den periode, hvor den er gyldig. d) Den ansvarlige myndighed meddeler Kommissionen de nødvendige oplysninger om luftfartsselskabet, og Kommissionen stiller disse oplysninger til rådighed for alle medlemsstaterne. e) Et ACC3, der er givet meddelelse om til Kommissionen i overensstemmelse med litra d), anerkendes i alle medlemsstaterne med henblik på alle flyvninger fra den anførte tredjelandslufthavn til EU.

6.8.1.2. Krav, der skal være opfyldt senest den 1. juli 2014: a) Udover at opfylde kravene i punkt 6.8.1.1, litra b), sørger luftfartsselskabet for, at en uafhængig validitetskontrollør senest den 1. juli 2014 har foretaget en kontrol på stedet af dets fragt- og postflyvninger i den pågældende tredjelandslufthavn. b) Den uafhængige validitetskontrollør gennemgår luftfartsselskabets sikkerhedsprogram og sikrer, at det dækker punkterne i tillæg 6-G, kontrollerer, om det er i overensstemmelse med den pågældende tredjelandslufthavns program ved at anvende tjeklisten i tillæg 6-C3, og forelægger en rapport: — for den ansvarlige myndighed i den medlemsstat, der er opført i bilaget til forordning (EU) nr. 394/2011 om ændring af forordning (EF) nr. 748/2009 om en liste over luftfartøjsoperatører som den 1. januar 2006 udførte eller derefter har udført en af luftfartsaktiviteterne i bilag I til direktiv 2003/87/EF — for den ansvarlige myndighed i den medlemsstat, der har udstedt luftfartsselskabets luftfartscertifikat, hvis der er tale om luftfartsselskaber, der ikke er opført i bilaget til Kommissionens forordning (EU) nr. 394/2011 — for den ansvarlige myndighed i den medlemsstat, hvor luftfartsselskabet har sin hovedbase i EU, eller en anden kompetent myndighed i EU efter aftale med den pågældende myndighed, hvis der er tale om luftfartsselskaber, der ikke er opført i bilaget til forordning (EU) nr. 394/2011, og som ikke har et luftfartscertifikat udstedt af en medlemsstat. c) Er den ansvarlige myndighed tilfreds med den uafhængige validitetskontrollørs rapport, sørger denne myndighed for, at de fornødne oplysninger om det pågældende ACC3 indføres i EU's database over sikkerhedsgodkendte fragtagenter og kendte befragtere. d) Ved indførelsen i databasen giver den ansvarlige myndighed befragteren og den tredjelandslufthavn, hvorfra befragteren medbringer fragt til EU, en entydig alfanumerisk identifikationskode i standardformat. Den entydige alfanumeriske identifikationskode skal fremgå elektronisk eller skriftligt af de dokumenter, der ledsager forsendelserne. e) Hvis den ansvarlige myndighed ikke er tilfreds med de oplysninger, som luftfartsselskabet meddeler, eller med den uafhængige valideringsrapport, underrettes det luftfartsselskab, der ansøger om udpegelse som ACC3, straks om begrundelsen herfor. f) Et ACC3, der er opført i EU's database over sikkerhedsgodkendte fragtagenter og kendte befragtere i overensstemmelse med dette punkt 6.8.1.2, anerkendes i alle medlemsstaterne med henblik på alle flyvninger fra den pågældende tredjelandslufthavn til EU. g) Et ACC3, der er opført i EU's database over sikkerhedsgodkendte fragtagenter og kendte befragtere, valideres regelmæssigt, dvs. mindst hvert 5. år, i den tredjelandslufthavn, som det er udpeget for, og det forelægger en ny forpligtelseserklæring for hver validering.

6.8.2. Sikkerhedskontrol for fragt og post, der medbringes fra et tredjeland

6.8.2.1 Et ACC3 sørger for, at al fragt og post, der medbringes med henblik på transfer, transit eller aflæsning i en EU-lufthavn, screenes, medmindre: a) en sikkerhedsgodkendt fragtagent har gennemført den krævede sikkerhedskontrol af forsendelsen, og forsendelsen har været beskyttet mod uautoriseret adgang, fra denne sikkerhedskontrol blev udført og frem til lastningen, eller b) en kendt befragter har gennemført den krævede sikkerhedskontrol af forsendelsen, og forsendelsen har været beskyttet mod uautoriseret adgang, fra denne sikkerhedskontrol blev udført og frem til lastningen, eller c) en registreret befragter har gennemført den krævede sikkerhedskontrol af forsendelsen, og forsendelsen har været beskyttet mod uautoriseret adgang, fra denne sikkerhedskontrol blev udført og frem til lastningen, og forsendelsen ikke lastes på et passagerfly, eller d) forsendelsen er undtaget fra screening i overensstemmelse med punkt 6.1.1, litra d), og den har været beskyttet mod uautoriseret adgang fra det tidspunkt, hvor den blev identificerbar luftfragt eller identificerbar luftpost, og frem til lastningen.

6.8.2.2. Kravene i punkt 6.8.2.1 skal indtil den 30. juni 2014 mindst opfylde ICAO-normerne. Fragt og post, der medbringes til EU, skal derefter: a) screenes efter en af de metoder, der er angivet i punkt 6.2.1, således at det med rimelig sikkerhed kan konstateres, at den pågældende fragt eller post ikke indeholder forbudte genstande, eller b) på grundlag af en sikkerhedskontrol foretaget af en sikkerhedsgodkendt fragtagent, kendt befragter eller registreret befragter udpeges i overensstemmelse med punkt 6.8.3 eller c) undtages fra screening i overensstemmelse med punkt 6.1.1, litra d), og beskyttes mod uautoriseret adgang fra det tidspunkt, hvor den blev identificerbar luftfragt eller identificerbar luftpost, og frem til lastningen.

6.8.2.3. Forsendelsens sikkerhedsstatus angives elektronisk eller skriftligt i ledsagedokumenterne, som kan have form af et luftfragtbrev, et tilsvarende forsendelsesdokument eller en særskilt erklæring. Indtil juli 2014 kan ACC3 eller et luftfartsselskab, som ankommer fra et tredjeland, der er anført i tillæg 6 Fii, udstede erklæringer vedrørende sikkerhedsstatus i overensstemmelse med punkt 6.3.2.6, litra d), for fragt eller post til EU; fra juli 2014 kan sikkerhedsgodkendt fragtagenter, jf. punkt 6.8.3, også udstede erklæringer vedrørende sikkerhedsstatus i den henseende.

6.8.3. Udpegelse af sikkerhedsgodkendte fragtagenter, kendte befragtere og registrerede befragtere i tredjelande

6.8.3.1. Et luftfartsselskab, der er udpeget som ACC3, skal indtil den 30. juni 2014 anføre i sit sikkerhedsprogram, hvilke sikkerhedskontroller der foretages af de sikkerhedsgodkendte fragtagenter, kendte befragtere og registrerede befragtere, som det pågældende luftfartsselskab modtager forsendelser direkte fra. Derefter skal det desuden: a) sikre, at disse sikkerhedsgodkendte fragtagenter og kendte befragtere i tredjelande mindst hvert 5. år valideres på uafhængig vis i overensstemmelse med tjeklisterne i henholdsvis tillæg 6-C2 og tillæg 6C b) sikre, at de udfyldte tjeklister gøres tilgængelige for den ansvarlige myndighed eller Kommissionen med henblik på inspektion c) etablere en database med følgende ajourførte oplysninger for hver af disse sikkerhedsgodkendte fragtagenter, kendte befragtere og registrerede befragtere: — oplysninger om virksomheden, herunder en autentisk adresse — hvilken form for virksomhed der drives, dog ikke følsomme forretningsoplysninger — kontaktoplysninger, også for den eller de person(er), der er ansvarlig(e) for sikkerheden — virksomhedens registreringsnummer, hvis et sådant findes. Databasen stilles til rådighed for inspektion.

6.8.3.2. Når det gælder registrerede tredjelandsbefragtere, som et ACC3 modtager forsendelser direkte fra, skal det pågældende ACC3 sikre, at kravene i punkt 6.5.2-6.5.6 er opfyldt. AEO-certifikater for autoriserede økonomiske aktører fra tredjelande anerkendes kun, hvis der er tale om tredjelande, som EU har indgået en aftale om gensidig anerkendelse af AEO-certifikater med.

6.8.4. Manglende overholdelse

6.8.4.1. Hvis Kommissionen eller en ansvarlig myndighed konstaterer alvorlige mangler vedrørende en flyvning foretaget af et ACC3, som skønnes at have en væsentlig indvirkning på den generelle luftfartssikkerhed i EU, skal: a) det pågældende ACC3 straks underrettes og anmodes om at komme med kommentarer b) Kommissionen og de øvrige medlemsstater straks underrettes.

6.8.4.2. Kommissionen kan efter forskriftsproceduren i artikel 19, stk. 2, i forordning (EF) nr. 300/2008 derefter beslutte, at luftfartsselskabet ikke længere må anerkendes som et ACC3, enten for en bestemt rute eller for alle ruter fra tredjelande til EU. I sådanne tilfælde slettes oplysningerne om det pågældende ACC3 i EU's database over sikkerhedsgodkendte fragtagenter og kendte befragtere.

6.8.4.3. Et luftfartsselskab, hvis anerkendelse som ACC3 er trukket tilbage i henhold til punkt 6.8.4.2, får ikke sin anerkendelse fornyet og kan heller ikke optages i EU's database over sikkerhedsgodkendte fragtagenter og kendte befragtere, før en uafhængig validitetskontrollør har bekræftet, at den alvorlige mangel er afhjulpet, og den ansvarlige myndighed har underrettet Komitéen for Civil Luftfartssikkerhed herom.

▼B

TILLÆG 6-A

FORPLIGTELSESERKLÆRING — SIKKERHEDSGODKENDT FRAGTAGENT

I overensstemmelse med Europa-Parlamentets og Rådets forordning (EF) nr. 300/2008 om fastsættelse af fælles bestemmelser om sikkerhed inden for civil luftfart og dertil hørende gennemførelsesretsakter

erklærer undertegnede, at:

— oplysningerne i virksomhedens sikkerhedsprogram efter min bedste overbevisning er korrekte og præcise

— praksis og procedurer, som er fastlagt i dette sikkerhedsprogram, vil blive gennemført og opretholdt på alle lokaliteter, der er omfattet af dette program

— sikkerhedsprogrammet vil blive justeret og tilpasset, så det opfylder alle fremtidige, relevante ændringer af EF-lovgivningen, medmindre [virksomhedens navn] over for [den kompetente myndigheds navn] tilkendegiver et ønske om ikke længere at optræde som en sikkerhedsgodkendt fragtagent

— [virksomhedens navn] skriftligt vil informere [den kompetente myndigheds navn] om: — a) mindre ændringer af dens sikkerhedsprogram, f.eks. ændringer vedrørende virksomhedens navn, personen med ansvar for sikkerhed eller kontaktoplysninger eller den person, som har brug for adgang til »EF-databasen over sikkerhedsgodkendte fragtagenter og kendte befragtere«, hurtigst muligt, og senest inden for 10 arbejdsdage, og b) større planlagte ændringer, f.eks. nye screeningprocedurer, større anlægsarbejder, som kunne påvirke virksomhedens opfyldelse af den relevante EF-lovgivning, eller ændring af lokalitet/adresse, mindst 15 arbejdsdage inden arbejdet påbegyndes, eller den planlagte ændring skal finde sted

— for at sikre opfyldelsen af den relevante EF-lovgivning vil [virksomhedens navn] fuldt ud samarbejde i forbindelse med alle inspektioner, når dette er nødvendigt, og give adgang til alle dokumenter efter inspektørers anmodning

— [virksomhedens navn] vil oplyse [den kompetente myndigheds navn] om eventuelle alvorlige brud på sikkerheden og om eventuelle mistænkelige omstændigheder, som kunne være relevante for luftfragtens/luftpostens sikkerhed, bl.a. eventuelle forsøg på at skjule forbudte genstande i forsendelser

▼M9

— [virksomhedens navn] vil sikre, at hele det relevante personale uddannes i overensstemmelse med kapitel 11 i bilaget til forordning (EU) nr. 185/2010 og er opmærksomme på deres sikkerhedsopgaver inden for virksomhedens sikkerhedsprogram, og

▼B

— [virksomhedens navn] vil informere [den kompetente myndigheds navn], hvis: — a) virksomheden ophører med sit virke b) den ikke længere arbejder med luftfragt/luftpost, eller c) den ikke længere kan opfylde den relevante EF-lovgivnings krav.

Jeg påtager mig det fulde ansvar for denne erklæring.

Navn:

Stilling inden for virksomheden:

Dato:

Underskrift:

TILLÆG 6-B

Bestemmelser angående vejledning for kendte befragtere er fastsat i en særskilt kommissionsafgørelse.

TILLÆG 6-C

Bestemmelser angående validitetskontrolchecklisten for kendte befragtere er fastsat i en særskilt kommissionsafgørelse.

TILLÆG 6–D

LUFTFARTSSIKKERHEDSINSTRUKSER FOR

REGISTREREDE BEFRAGTERE

Disse instrukser er udarbejdet til Deres brug og til information af Deres personale, som er beskæftiget med at forberede og kontrollere forsendelser af luftfragt/luftpost. Disse instrukser udleveres til Dem i overensstemmelse med Europa-Parlamentets og Rådets forordning (EF) nr. 300/2008 af 11. marts 2008 om fastsættelse af fælles bestemmelser om sikkerhed inden for civil luftfart og dertil hørende gennemførelsesretsakter.

Lokaler

Adgang til områder, hvor forsendelser af identificerbar luftfragt/luftpost forberedes, pakkes og/eller oplagres, kontrolleres for at sikre, at ingen uautoriserede personer har adgang til forsendelserne.

Besøgende skal ledsages hele tiden inden for, eller formenes adgang til, de områder, hvor forsendelser af identificerbar luftfragt/luftpost forberedes, pakkes og/eller oplagres.

Personale

Integriteten af alt ansat personale, der vil få adgang til identificerbar luftfragt/luftpost, skal verificeres. Denne verifikation skal som minimum omfatte et identitetscheck (om muligt med billedlegitimation: id-kort, kørekort eller pas) og en kontrol af CV og eller opgivne anbefalinger.

Alt personale, som har adgang til identificerbar luftfragt/luftpost, skal gøres opmærksom på deres sikkerhedsopgaver som fastlagt i disse instrukser.

Udpeget ansvarshavende

Der udpeges mindst én person med ansvar for anvendelsen og kontrollen af disse instrukser (den udpegede ansvarshavende).

Forsendelsens integritet

Forsendelser af luftfragt/luftpost må ikke indeholde forbudte genstande, medmindre de er behørigt angivet og underlagt gældende love og bestemmelser.

Forsendelser af luftfragt/luftpost skal beskyttes mod uautoriseret adgang.

Forsendelser af luftfragt/luftpost pakkes forsvarligt og lukkes om muligt, så det tydeligt ses, hvis de udsættes for indgreb.

Forsendelser af luftfragt/luftpost, der afsendes, beskrives fyldestgørende på den medfølgende dokumentation sammen med korrekte adresseringsoplysninger.

Transport

Hvis den registrerede befragter er ansvarlig for transporten af forsendelser af luftfragt/luftpost, skal forsendelserne beskyttes mod uautoriseret adgang.

Hvis den registrerede befragter benytter en kontrahent:

a) forsegles forsendelsen forud for transporten, og

b) speditøren, som udfører transporten på vegne af den registrerede befragter, skal acceptere speditørerklæringen i tillæg 6-E.

Den underskrevne erklæring eller en genpart af en tilsvarende fra den kompetente myndighed opbevares af den registrerede befragter.

Uregelmæssigheder

Hvis der konstateres åbenbare, eller der er mistanke om, uregelmæssigheder i relation til disse instrukser, indberettes disse til den udpegede ansvarshavende. Den udpegede ansvarshavende træffer de fornødne forholdsregler.

Forsendelser fra andre kilder

En registreret befragter kan videresende forsendelser, som vedkommende ikke selv står for, til en sikkerhedsgodkendt fragtagent, hvis:

a) de er adskilt fra forsendelser, som befragteren selv står for, og

b) oprindelsen er tydeligt markeret på forsendelsen eller på medfølgende dokumentation.

Alle sådanne forsendelser skal screenes, inden de lastes på et luftfartøj.

Uanmeldte inspektioner

Luftfartssikkerhedsinspektører fra den kompetente myndighed kan udføre uanmeldte inspektioner for at verificere, at disse instrukser opfyldes. Inspektørerne vil altid medbringe officiel legitimation, som skal fremvises efter anmodning i forbindelse med en inspektion af Deres lokaler. Inspektørens navn og billede vil være på legitimationen.

Forbudte genstande

Brugsklare eksplosive og brændbare stoffer må ikke befordres i fragtforsendelser, medmindre kravene i alle sikkerhedsbestemmelser er opfyldt fuldt ud. ►M9 ————— ◄

Forpligtelseserklæringer

De behøver ikke at underskrive og forelægge »Forpligtelseserklæring — registreret befragter« for den sikkerhedsgodkendte fragtagent, hvis Deres virksomhed besidder et AEO-certifikat som omhandlet i artikel 14a, stk. 1, litra b) eller c), i Kommissionens forordning (EF) nr. 1875/2006 om ændring af forordning (EØF) nr. 2454/93.

Men hvis De ikke længere besidder et AEO–certifikat, er De forpligtet til øjeblikkeligt at oplyse den s